title: Mustion rautatieasema

text: Rata rakennettiin yksityisenä hankkeena, ja Mustion kartanon omistaja Fridolf Linder lahjoitti asemalle maa-alueen. Asemalta kulki tehtaalle kapearaiteinen rata. Aseman lähimmistä rakennuksista ovat jäljellä kestikievari ja maakauppa. Mustion asemalla oli myös kaksipaikkainen veturitalli sen sijaitessa lähellä Hyvinkään ja Hangon puoliväliä. Mustio oli rautatien alkuaikoina sen vilkkaimpia asemia, mutta Karjaan muodostuttua rantaradan risteysasemaksi Mustion merkitys jäi lähinnä paikalliseksi. Mustion asema muutettiin miehittämättömäksi vuonna 1969 ja henkilöliikenne Hyvinkään ja Karjaan välisellä rataosalla lopetettiin kokonaan vuonna 1983. Asemarakennus siirtyi Senaatti-kiinteistöille ja edelleen myyntiin vuonna 2007.


title: Haltia (kylä)

text: Haltia on kylä Pälkäneellä (vuoteen 2006 saakka Luopioisissa), Länsi-Suomen läänissä. Haltia sijaitsee Kukkian vesistön, Haltianselän rannalla. Haltialla on vakituisia asukkaita noin 60 ja kesäasukkaita toistasataa.


title: Wilhelm Blasius

text: August Wilhelm Heinrich Blasius (5. heinäkuuta 1845 Braunschweig - 31. toukokuuta 1912 Braunschweig) oli saksalainen lintutieteilijä.


title: Wilhelm Blasius

text: Wilhelm Blasiuksen isä oli lintutieteilijä Johann Heinrich Blasius ja samoin hänen veljensä Rudolf Heinrich Paul Blasius (1842-1907). Hän opiskeli lääketiedettä Würzburgissa, Göttingenissä ja Zürichissä, ja valmistui lääketieteen tohtoriksi 1868. Vuosina 1869 ja 1870 hän toimi opettajana Würzburgin yliopistossa. Saksan ja Ranskan välisessä sodassa 1870–1871 hän toimi sotilaslääkärinä ja sai ansioistaan rautaristin.


title: Wilhelm Blasius

text: Vuonna 1871 Wilhelm Blasius peri isänsä viran Braunschweigin museon ja kasvitieteellisen puutarhan johtajana. Seuraavana vuonna hänet nimitettiin Braunschweigin teknillisen yliopiston eläin- ja kasvitieteiden professoriksi. Hänen tärkein kirjoituksensa oli siivetönruokin ("Alca impennis") lajimonografia "Neue Naumannn"-julkaisussa. Blasius perehtyi myös arkeologiaan ja paleontologiaan. Hän oli sekä American Ornithologists' Unionin että British Ornithologists' Unionin kirjeenvaihtajajäsen ja toimi pitkään Saksan lintutieteellisen yhdistyksen johtoelimissä. 1892 Padovan yliopisto nimitti hänet kunniatohtoriksi.


title: Wilhelm Blasius

text: Wilhelm Blasius perehtyi etenkin Kaakkois-Aasian linnustoon. Hän nimesi linnuista ainakin palawaninviirikaijan ("Prioniturus platenae") ja celebesinluhtakanan ("Aramidopsis plateni").


title: Big Bird

text: Big Bird on yhdysvaltalaisessa lastenohjelmassa "Seesamtie" esiintyvä ihmisenkokoinen muppet-hahmo, joka näyttää suurelta keltaiselta linnulta. Häntä kutsutaan lyhyesti "Birdiksi". Ohjelman suomenkielisessä versiossa hänen nimensä on Tipu Tilava.


title: Big Bird

text: Big Birdiä esitti alun perin 1960-luvulta lähtien Caroll Spinney. Big Bird osaa rullalautailla, luistella, tanssia, laulaa, kirjoittaa runoja, piirtää ja ajaa jopa yksipyöräistä. Hän asuu suuressa pesässä Sesamtie 123:n takana ja hänellä on nalle nimeltä Radar, mikä viittaa Radar O'Reilly -nimiseen henkilöön televisiosarjassa "M*A*S*H". Gary Burghoff antoi Radarin Big Birdille, kun hän esiintyi sarjassa vieraana.


title: Big Bird

text: Big Birdillä on myös tähti Hollywood Walk of Famellä.


title: Jean Forest

text: Jean Beatrice Forest O.C. (s. 24. heinäkuuta 1926) on kanadalainen poliitikko. Hän toimi Albertan yliopiston rehtorina vuosina 1978–1982 ja istui Kanadan senaatin jäsenenä vuosina 1996–1998. Hänestä tuli vuonna 1987 Kanadan ritarikunnan "Officer". Hän on Waterloon yliopiston kunniatohtori, jolle on myönnetty myös muun muassa Newmanin teologisen opiston Kevin Carr Christian Leadership Award.


title: Leonella Sgorbati

text: Leonella Sgorbati (9. joulukuuta 1940 – 17. syyskuuta 2006) oli roomalaiskatolinen nunna ja sairaanhoitaja Italiasta. Hän työskenteli pitkään Afrikassa ja kuoli Somaliassa henkirikoksen uhrina. Pelättiin, että murha olisi liittynyt paavi Benediktus XVI:n islamilaista maailmaa tuolloin kuohuttaneisiin puheisiin islamista.


title: Leonella Sgorbati

text: Mogadishussa ammuttu Sgorbati oli asunut Somaliassa vuodesta 2002 ja työskenteli paikallisessa sairaalassa.


title: Twilight (soundtrack)

text: Twilight: Original Motion Picture Soundtrack on soundtrack vuoden 2008 yhdysvaltalaiseen elokuvaan "Twilight – Houkutus". Elokuvaa varta vasten tehdyt sävellykset sävelsi Carter Burwell. Chop Shop Recordsin Alexandra Patsavas valitsi muut sille tulleet kappaleet. Chop Shop Records julkaisi soundtrackin yhdessä Atlantic Recordsin kanssa 4. marraskuuta 2008.


title: Twilight (soundtrack)

text: Heinäkuussa 2008 "Twilight – Houkutuksen" ohjaaja Catherine Hardwicke paljasti MTV:n haastattelussa, että vaihtoehtorockbändi Musen kappale olisi mukana soundtrackillä. Myöhemmin paljastettiin kappaleen olevan "Supermassive Black Hole". Hardwicke kertoi, että Muse saattaisi tehdä alkuperäisestä kappaleesta remixin, joka sopisi paremmin kohtaukseen. Samassa haastattelussa hän kertoi elokuvassa olevan kaksi Robert Pattinsonin kirjoittamaa ja esittämää kappaletta. Vain toinen Pattinsonin kappaleista on mukana soundtrackilla.


title: Twilight (soundtrack)

text: Soundtrack sisältää kaksi kappaletta Paramore-yhtyeeltä. Heidän kappaleensa "Decode" valittiin elokuvan ensimmäiseksi singleksi. Levyllä esiintyvät myös MuteMath sekä Perry Farrell, joka kirjoitti kappaleen "Go All the Way (Into the Twilight)" varta vasten soundtrackia varten.


title: Twilight (soundtrack)

text: 24. lokakuuta 2008, viikkoa ennen julkaisemispäivää, fanit saivat Yhdysvalloissa kuunnella koko levyn.


title: Twilight (soundtrack)

text: AllMusic antoi levylle kolme tähteä viidestä, ja "Entertainment Weekly" antoi sille arvosanaksi A-. Albumi myi Yhdysvalloissa ensimmäisellä julkaisuviikollaan 165 000 kappaletta, joista 29 % eli 48 000 kappaletta oli digitaalisia latauksia, ja debytoi Billboard 200 -listan ykkösenä. Se on myynyt Yhdysvalloissa yli 2,8 miljoonaa kappaletta.Twilight – The Score sisältää Carter Burwellin elokuvaa varten tekemät sävellykset. Carter Burwell sävelsi ja organisoi "Score"-albumin noin 9-10 viikossa. Se nauhoitettiin noin kahdessa viikossa myöhään syyskuussa 2008. Burwell aloitti sävellyksen teon Bellan ja Edwardin "rakkausteemalla", jonka pohjalta muodostui "Bella's Lullaby". Rakkausteema soi läpi elokuvan, ja Burwellin mukaan sen tarkoitus on tuoda esiin romantiikka, joka ajaa juonta eteenpäin. Toinen tärkeä sävellys on "Predator Theme", joka aloittaa elokuvan ja jonka on tarkoitus tuoda esiin Edwardin vampyyriluontoa. "Twilight: The Score" julkaistiin digitaalisesti 25. marraskuuta 2008, ja kauppoihin se ilmestyi Yhdysvalloissa 9. joulukuuta 2008.


title: Belinda Peregrin

text: Belinda Marisol Peregrín Schüll, taiteilijanimeltään Belinda, (s. 15. elokuuta 1989 Madrid, Espanja) on meksikolainen laulaja-lauluntekijä ja näyttelijä.


title: Belinda Peregrin

text: Belinda syntyi Madridissa. Hänen isänsä on espanjalainen Ignacio Peregrín ja äitinsä ranskalainen Belinda Schüll. Belindan ollessa nelivuotias perhe muutti Méxicoon, jossa se asuu edelleen.


title: Belinda Peregrin

text: Belinda aloitti näyttelijänuransa kymmenvuotiaana saippuasarjassa "¡Amigos X Siempre!". Hän osallistui myös sarjan soundtrackin luomiseen. Belindan läpimurto tapahtui kaksoisroolissa sarjassa "Cómplices Al Rescate", jossa hän esitti syntymähetkellä toisistaan erotettuja identtisiä kaksosia Mariana Cantúa ja Silvana Del Vallea. Hän sai tämän sarjan soundtrackista ensimmäisen Latin Grammy -ehdokkuutensa.


title: Belinda Peregrin

text: Vuonna 2006 Belinda näytteli Disney Channelin elokuvassa "The Cheetah Girls 2", jonka ensinäytös on edelleen Disney Channelin suurin elokuvaensi-ilta. Elokuvan näki yli 8,1 miljoonaa katsojaa, mikä on noin puoli miljoonaa enemmän kuin aikaisemmin samana vuonna esitetyllä "High School Musicalilla".


title: Kanadanranskalaiset

text: Kanadanranskalaiset () ovat Kanadassa asuva ranskalainen kansa eli etninen ryhmä, joka muodostuu alueelle 1600-luvulta lähtien muuttaneista ranskalaisista siirtokuntalaisista. He muodostavat Kanadan ranskankielisen väestön pääosan. Kanadanranskalaisella voidaan tarkoittaa myös Kanadassa asuvaa äidinkieleltään ranskankielistä henkilöä, joka ei kuitenkaan etnisesti ole ranskalainen.


title: Kanadanranskalaiset

text: 1700-luvun puolivälissä Ranskan Kanadassa syntyneitä uudisasukkaita siirtyi asumaan myös Pohjois-Amerikan muihin osiin, kuten Alabamaan, Louisianaan, Mississippiin, Missouriin, Illinoisiin, Detroit-Windsorin alueelle ja Kanadan preerialle erityisesti Etelä-Manitobaan. 1840- ja 1930-lukujen välillä 900 000 kanadanranskalaista muutti Uuteen-Englantiin, kuten Gall Riveriin ja New Bedfordiin. Yhdysvaltojen puolelle jääneet, kuten Acadian ranskalaisväestö, muodostivat lopulta suuren amerikanranskalaisen yhteisön. Samaan aikanaan lukuisia kanadanranskalaisia muutti Etelä-, Pohjois- ja Itä-Ontarioon. Nämä muodostavan ontarionranskalaisen yhteisön.


title: Kanadanranskalaiset

text: Quebeciin jäänyt kanadanranskalaisten enemmistö kuitenkin käyttää mieluummin itsestään nimitystä "Québécois". Quebecin ranskalaisia on noin 6 miljoonaa ja 80 prosenttia Quebecin väestöstä. Kanadanranskalaisia kokonaisuudessaan on reilu 10 miljoonaa. Äidinkielenään kanadanranskalaiset käyttävät ranskaa ja toisena kielenä englantia.


title: Kanadanranskalaiset

text: Ranskalaiset muodostavat Kanadan toiseksi suurimman etnisen ryhmän englantilaisten jälkeen. Taakseen he jättävät skotit.


title: Aleksanteri-sarkofagi

text: Aleksanteri-sarkofagi on Sidonista löydetty antiikin aikainen sarkofagi. Sarkofagi on koristettu kuudella kohokuvalla jotka kuvaavat taistelua ja metsästystä. Kuvissa esiintyy sekä kreikkalaisia tai makedonialaisia ja persialaisia. Sarkofagi on tehty noin vuosina 325 eaa. – 311 eaa. Sen teetti ilmeisesti Sidonin viimeinen kuningas Abdalonymos. Sarkofagi löydettiin Sidonin nekropoliista, jossa oli myös muita sarkofageja. Kohokuvat esittävät melkein varmasti Abdalonymosta ja Aleksanteri Suurta.


title: Phạm Văn Đồng

text: Phạm Văn Đồng (1906 – 29. huhtikuuta 2000 Hanoi) oli vietnamilainen poliitikko. Hän toimi Pohjois-Vietnamin ja sittemmin yhdistyneen Vietnamin pääministerinä yhteensä yli 30 vuotta ja häntä pidetään maansa 1900-luvun yhtenä vaikutusvaltaisimpana poliitikkona Ho Tši Minh, Võ Nguyên Giápin ja Lê Duẩnin ohella.


title: Phạm Văn Đồng

text: Phạm Văn Đồng oli keisarillisen hovin sihteerin poika ja hän opiskeli Huến perinteikkäässä lyseossa, jota myös Hồ Chí Minh oli käynyt. Siellä hän tutustui kansallismielisiin aatteisiin. Vuonna 1925 hän organisoi Hanoissa Ranskan siirtomaavallan vastaisen opiskelijalakon ja joutui pakenemaan Kiinaan, jossa hän tutustui Ho Tši Minhiin ja kommunistiseen aatemaailmaan.


title: Phạm Văn Đồng

text: Toisen maailmansodan jälkeen Phạm oli Vietnamin edustajana Pariisin rauhanneuvotteluissa ja pettyi siellä erityisesti Kiinan asenteeseen. Hän toimi ministerinä Ho Tši Minhin perustamassa hallituksessa ja johti vuonna 1954 sen valtuuskuntaa Genevessä, jossa päätettiin Vietnamin jakamisesta Pohjois- ja Etelä-Vietnamiin. Phạmista tuli Pohjois-Vietnamin pääministeri ja hän pysyi virassa myös Vietnamien yhdistyttyä sodan päätteeksi vuonna 1975. Tosin hänen näkyvyytensä väheni Ho Tši Minhin kuoltua vuonna 1969.


title: Phạm Văn Đồng

text: Phạm vieraili myös Suomessa vuonna 1977 yrittäessään houkutella Vietnamiin läntisiä sijoituksia. Sittemmin Vietnam kuitenkin ajautui tiiviimpään yhteyteen Neuvostoliiton kanssa. Kesällä 1987 Phạm erosi pääministerin paikalta kommunistipuolueessa tehdyn sukupolvenvaihdoksen myötä. Tämänkin jälkeen hän jatkoi vielä vaikuttamistaan hallituksen neuvonantajan tittelillä.


title: Strahlerin ilmastoluokitus

text: Strahlerin ilmastoluokitus on ilmastojen jaottelu, joka perustuu maapallon ilmamassoihin ja kosteuteen. Näin ilmastot jaetaan matalien, keskileveyksien ja korkeuden leveyksien ilmastoihin sekä lähinnä kosteuden ja lämpötilan mukaisiin alatyyppeihin. Luokituksen loi Arthur Newell Strahler.


title: Aldabranjättiläiskilpikonna

text: Aldabranjättiläiskilpikonna ("Geochelone gigantea") on erityisesti Aldabran atollilla Seychelleillä tavattava yksi maailman suurimmista kilpikonnista. Lajin latinankielinen nimi on useimmiten "Geochelone gigantea", mutta se sijoitetaan nykyisin yhä useammin sukuun "Dipsochelys" lajina "Dipsochelys dussumieri".


title: Aldabranjättiläiskilpikonna

text: Aldabranjättiläiskilpikonnat saattavat kasvaa kilven pituudeltaan 120 cm pitkiksi. Koiraan paino on yleensä keskimäärin 250 kg, mutta yksi koiras Fort Worth Zoossa sai painoa yli 360 kg. Naaraat ovat yleisesti pienempiä kuin koiraat, kilven pituutta n. 90 cm ja painoa keskimäärin 150 kg.


title: Aldabranjättiläiskilpikonna

text: Selkäkilpi on väriltään tummansininen tai musta. Kuorella on korkea holvattu muoto. Jalat ovat tanakat jotta ne jaksavat kantaa kilpikonnan. Aldabranjättiläiskilpikonnan kaula on pitkä. Kilpikonnan suuri koko mahdollistaa lehtien näykkimisen jopa metrin korkeudella. Kilpikonnien kuoren muoto on kehittynyt elinympäristön mukaan; ruohikkoisilla mailla ne voivat kurkottaa matalammalle kuin mailla, joissa ruokaa pitää näykkiä korkeammalta. ihon väri vaihtelee ruskeasta vihreään.


title: Aldabranjättiläiskilpikonna

text: Tärkeimmät aldabranjättiläiskilpikonnan populaatiot ovat Aldabran atollilla Seychelleillä. Atolli on suojattu ihmisen vaikutuksilta. Siellä asuu noin 152 000 kilpikonnaa, joka on lajin suurin populaatio. Toinen yksittäinen populaatio elää Sansibarin saarella Tansaniassa. Lisäksi kilpikonnia on tuotu Mauritiukselle ja Réunioniin. Kilpikonnat hyödyntävät useita eri elinympäristöjä, kuten niittyjä, mangrovesoita, pensasmaita ja rannikkodyynejä.


title: Aldabranjättiläiskilpikonna

text: Aldabranjättiläiskilpikonnat voivat elää yli 100-vuotiaiksi, mutta keskimäärin ne elävät noin 80-vuotiaiksi. Adwaita-nimisen aldabranjättiläiskilpikonnan, joka kuoli vuonna 2006 Kolkatan eläintarhassa, väitetään eläneen 255 vuotta vanhaksi, mutta sen iästä on kiistelty. Nykyään vanhin kilpikonna on aldabranjättiläiskilpikonna Esmeralda, jonka on katsottu saavuttaneen 170 vuoden iän ja elää yhä.


title: Aldabranjättiläiskilpikonna

text: Aldabranjättiläiskilpikonnat ovat kasvinsyöjiä. Niiden pääasiallinen ravinto koostuu lehdistä, ruohoista ja puuvartisten kasvien versoista. Vankeudessa niiden tiedetään syövän hedelmiä kuten omenoita ja banaaneja sekä puristettuja kasvispellettejä. Lajin elinalueilla on saatavilla vain vähän makeaa vettä, joten ne saavat pääosan vedestä ravinnostaan.


title: Aldabranjättiläiskilpikonna

text: Aldabranjättiläiskilpikonnia tavataan sekä yksilöinä että ryhminä. Ne ovat kaikkein aktiivisimpia aamuisin, jolloin ne etsivät ruokaa. Vaikka ne ovat tyypillisesti hitaita ja varovaisia, ne pystyvät tuntuvaan nopeuteen. Ne ovat myös hyviä uimaan, mikä on mahdollistanut niiden leviämisen Intian valtamerellä. Ne eivät ole kesyjä, mutta ne eivät näytä pelkäävän ihmisiä. Jotkut yksilöt hakevat jopa ihmisiltä huomiota, esim. haluavat, että niiden päätä taputetaan tai kaulaa rapsutetaan kilven juuresta.


title: Aldabranjättiläiskilpikonna

text: Helmi- ja toukokuussa naaraat munivat 9-25 kumimaiskuorista munaa matalaan, kuivaan pesään. Yleensä alle puolet munista hedelmöittyy. Naaraat voivat munia monta kertaa vuodessa. Naaraan tiineys kestää noin kahdeksan kuukautta.


title: Aldabranjättiläiskilpikonna

text: Vankeudessa muninta-ajat vaihtelevat. Esimerkiksi Tulsa Zoossa Oklahomassa on pieni määrä aldabranjättiläiskilpikonnia, jotka ovat lisääntyneet monta kertaa vuodesta 1999 lähtien. Yksi naaras laskee munat tyypillisesti marraskuussa ja uudelleen toiset munat tammikuussa, jos sää on riittävän lämmin munintaa varten. Eläintarha hautoo sitten munat kahdessa eri paikassa, joissa toisen lämpötila on korkeampi ja toisen matalampi. Munia pitää hautoa keskimäärin 107 päivää.


title: Aldabranjättiläiskilpikonna

text: Aldabranjättiläiskilpikonnalla on harvinaisen pitkä suojeluhistoria. Albert Gunther, joka työskenteli British Museumissa mutta siirtyi Natural History Museum of Londoniin, työskenteli Englannin hallituksen kanssa 1800-luvulla siirtääkseen lajin yksilöitä Mauritiukselle, jossa ne eivät ole alkuperäisiä vaan ihmisen tuomia. Nykyään Seychellien luonnonsuojeluvirasto pitää aldabranjättiläiskilpikonnia ja kahta muuta kilpikonnalajia (seychellienjättiläiskilpikonnia "Dipsochelys hololissa" ja arnoldinjättiläiskilpikonnia "D.arnoldii") vankeudessa kasvatusohjelmissa, joissa yritetään kasvattaa lajien kantoja.


title: Arja Lehtinen

text: Arja Vellamo Paatsalo (o.s. Lehtinen, s. 23. huhtikuuta 1936 Helsinki) on entinen suomalainen telinevoimistelija ja uimahyppääjä.


title: Arja Lehtinen

text: Arja Lehtinen sijoittui Helsingin 1952 kesäolympialaisissa yhteisvoimistelukilpailussa viidenneksi, telinevoimistelun joukkuekilpailussa 13:nneksi, 8-ottelussa 63:nneksi sekä yksittäisistä telineistä permannolla 41:nneksi, puomilla 52:nneksi, hypyssä parhaana suomalaisena 62:nneksi ja nojapuilla 95:nneksi . Hypyssä hän sijoittui parhaana suomalaisena 62:nneksi. Hän osallistui MM-kilpailuihin vuonna 1954.


title: Arja Lehtinen

text: Lehtinen edusti seuratasolla Helsingin Voimistelijoita, Helsingin Suomalaista Naisvoimisteluseuraa ja Helsingin Telinetyttöjä. Hän voitti Suomen mestaruuden moniottelussa vuosina 1954 ja 1955, hypyssä vuonna 1951 sekä nojapuilla ja puomilla vuonna 1954.


title: Arja Lehtinen

text: Arja Lehtinen kilpaili myös uimahyppääjänä edustaen Helsingin Uimareita. Hän saavutti SM-pronssia ponnahduslautahypyissä vuonna 1955.


title: Arja Lehtinen

text: Arja Paatsalon aviomies oli vuonna 1996 kuollut uinnin olympiaedustaja Pentti Paatsalo. He avioituivat vuonna 1957. Arja Paatsalon veljenpoika on jääkiekon maailmanmestari ja Stanley Cup -voittaja Jere Lehtinen.


title: James Callis

text: James Callis (s. 4. kesäkuuta 1971 Lontoo, Englanti) on brittiläinen näyttelijä. Hänet tunnetaan parhaiten roolistaan Gaius Baltarina televisiosarjassa "Taisteluplaneetta Galactica" (2004–2009) ja sitä edeltäneessä samannimisessä minisarjassa vuodelta 2003. Hän voitti roolistaan Gaius Baltarina Saturn-palkinnon vuonna 2006. Callis on esiintynyt muun muassa myös Bridget Jonesin ystävänä Tomina vuoden 2001 elokuvassa "Bridget Jones – elämäni sinkkuna" ja sen jatko-osassa "" vuodelta 2004. Hän on naimisissa Neha Callisin kanssa. Callis on juutalainen.


title: King Nothing

text: King Nothing on heavy metal -yhtye Metallican single heidän albumiltaan "Load". Kappaleen ovat säveltäneet yhtyeen laulaja/kitaristi James Hetfield, rumpali Lars Ulrich, sekä kitaristi Kirk Hammett. Kappaleesta julkaistiin musiikkivideo, joka kuvattiin talvisissa Salt Lake Cityn maisemissa joulukuussa 1996. Video sai ensi-iltansa tammikuussa 1997.


title: King Nothing

text:
"King Nothing" kertoo pakkomieleestä omistaa kaikki.
Kappale on rakenteeltaan ja tyyliltään hyvin samantapainen kuin Enter Sandman. Kappale sisältyy myös -peliin.


title: International Harvester

text: International Harvester Company (lyhennettynä muodoissa IHC tai IH) oli amerikkalainen monialayritys, joka valmisti traktoreita, maatalouskoneita, maanrakennuskoneita, henkilöautoja ja hyötyajoneuvoja. Lisäksi yhtiö valmisti erilaisia laitteita ja koneita maatalouteen ja kotitalouksille, kuten ruohonleikkureita, pieniä lumilinkoja, painepesureita, puutarhatraktoreita, jääkaappeja ja ilmastointilaitteita. Yhtiö muodostui, kun amerikkalainen pankkiiri ja suursijoittaja J.P. Morgan yhdisti vuonna 1902 McCormick Harvesting Machine Companyn ja Deering Harvester Companyn sekä muutamia pienempiä maatalouskoneyrityksiä ja muodosti niistä yhden yhtiön. Vuonna 1985 International Harvester myi maatalouskoneita valmistaneet toimintonsa Tenneco-yhtiölle, joka fuusioi ne tytäryhtiönsä J.I. Casen kanssa. Näin synnytettiin Case IH -brändi, joka nyttemmin on CNH Industrial -yhtiön omaisuutta. IH:n ja Tennecon välisen sopimuksen mukaisesti International Harvester Company uudelleennimesi itsensä, ja yhtiö jatkoi toimintaansa vuodesta 1986 lähtien nimellä Navistar International Corporation.


title: International Harvester

text: International Harvester -yhtiön juuret juontavat 1830-luvulle, jolloin virginialainen keksijä Cyrus McCormick viimeisteli kehittämäänsä versiota hevosvetoisesta elonkorjuukoneesta. Hän suoritti koneella kenttäkokeita vuoden 1831 aikana ja sai sille patentin vuonna 1834. Vuonna 1847 Cyrus muutti yhdessä veljensä Leander J. McCormickin (1819–1900) kanssa Chicagoon, jossa perustivat "McCormick Harvesting Machine Company" -nimisen yhtiön. Vuonna 1849 toinenkin veli, William Sanderson McCormick, muutti Chicagoon ja alkoi vetää yrityksen talouspuolta. McCormick-niittokone myi hyvin, osaksi älykkään ja uudenlaisen liiketoimintakäytännön vuoksi. Tuote tuli markkinoille juuri kun kehittyvät rautatiet tarjosivat jakelureitin kaukaisille markkinoille. Yritys myös loi laajan myyntimiesverkoston, joka kykeni esittelemään konetta kentällä.


title: International Harvester

text: Cyrus McCormick kuoli vuonna 1885, ja yhtiö siirtyi hänen pojalleen, Cyrus McCormick Jr:lle. Vuonna 1902 "McCormick Harvesting Machine Company" ja Deering Harvester Company yhdistettiin kolmen pienemmän maatalouskoneita valmistaneen yhtiön kanssa (Milwaukee, Plano, ja Champion-merkkistä niittokonetta valmistanut Warder, Bushnell and Glessner) ja niistä muodostettiin "International Harvester Company" -niminen yhtiö.


title: International Harvester

text: Muodostettu suuryhtiö dominoi alusta alkaen kotimarkkinoitaan ja oli nimensä mukaisesti tärkeä tekijä myös kansainvälisillä markkinoilla. 1900-luvun alkupuoliskolla Chicagon alueelle keskittynyt International Harvester (IH) kuului Yhdysvaltain suurimpien teollisuusyhtiöiden kastiin. Vuonna 1910 yhtiön palkkalistoilla oli yli 17 000 henkilöä ja se oli eräs Chicagon talousalueen tärkeimpiä työllistäjiä. Vuosisadan alku oli IH:lle vahvan kasvun aikaa. Yhtiö laajensi toimintaansa maailmanlaajuiseksi, perustamalla tytäryhtiöt Kanadaan, Britanniaan, Saksaan, Venäjälle ja Ranskaan sekä rakentamalla Chicagon South Siden alueelle "Wisconsin Steel" -nimisen terästehtaan. Yhtiöllä oli selkeä suunta; siirtyminen eläinvoimalla toimivien maatalouskoneiden valmistuksesta konevoimalla toimivien laitteiden sekä traktoreiden ja kuorma-autojen valmistukseen. Eräs merkkipaalu yhtiön historiassa oli sen kirjautuminen New Yorkin pörssiin vuonna 1908.


title: International Harvester

text: Deering Harvester oli aloittanut kokeilut polttomoottoreiden parissa jo vuoden 1889 tienoilla ja IH:n muodostamisen aikaan yhtiö valmisti päivittäin 50 paikallisvoimakonetta, joiden avulla voitiin pyörittää Deeringin kehittämiä maatalouskoneita. Deering suunnitteli myös kokeellisen, omalla voimallaan liikkuvan voimakoneen vuonna 1892. Samoihin aikoihin myös McCormickilla tehtiin kokeiluja polttomoottorikäyttöisten, omalla voimalla liikkuvien laitteiden parissa. Vuonna 1904 IH osti vaunuvalmistaja "Weber Wagon Companyn", ja tämä hankinta viitoitti yhtiön tien merkittäväksi hyötyajoneuvojen valmistajaksi.


title: International Harvester

text: IH muistetaan etenkin kotimarkkinoillaan luotettavista ja innovatiivisista kevyen sarjan hyötyajoneuvoistaan, jotka kilpailivat "kolmen suuren" eli Fordin, GM:n ja Moparin Dodge-yksikön vastaavia tuotteita vastaan suhteellisen menestyksekkäästi. IH valmisti ajoneuvoja etenkin maatalouden ja viljelijöiden tarpeisiin, jolloin päärooliin nousevat avolavaiset autot eli "pick-up truckit". Yhtiö valmisti kevyitä hyötyajoneuvoja vuodesta 1907 vuoteen 1975, ensimmäinen malli oli henkilökuljetuksiin tarkoitettu "Auto Buggy". (Buggy tarkoittaa kärryä tai vaunua). Näiden itseliikkuvien tavaravaunujen tuotanto alkoi helmikuussa 1907 IH:n tehtailla Chicagossa, mutta se siirrettiin Ohion Akroniin saman vuoden lokakuussa. Tätä seurasi vuonna 1909 "IHC Auto Wagon", pieninä sarjoina valmistettu, tavarankuljetuksiin tarkoitettu korkeapyöräinen malli. IHC valmisti vuosina 1910–1911 myös pienempipyöräisiä "J30 Touring" -henkilöautoja. Vuonna 1910 "Auto Wagon" uudelleennimettiin "Motor Truckiksi", tätä mallia voidaan pitää amerikkalaisten pick-up truckien esiäitinä. Autojen merkkinä oli vuoteen 1914 asti "IHC", tällöin niiden nimeksi muutettiin "International". Viimeinen IH:n kevyt hyötyajoneuvo valmistui 5. toukokuuta 1975.


title: International Harvester

text: "International Harvester Agricultural Division" -yksikkö perustettiin vasta "Truck Division" -yksikön jälkeen, mutta se nousi tunnetumpaan asemaan. Kun IH vuonna 1985 myi maatalouskoneita valmistaneen yksikkönsä Tennecolle, sekä "International Harvester" -nimi että "IH"-logo seurasivat mukana.


title: International Harvester

text: Kuten jo aiemmin on mainittu, sekä McCormick- että Deering -yhtiöt olivat suunnitelleet ja valmistaneet maatalouden koneita jo ennen yhdistymistään. Eräs uuden International Harvester Companyn tuotteita oli "Traction Truck", pennsylvanialaisen Morton Traction Companyn kehittämä ja patentoima konsepti, jossa traktoria muistuttavan ajoneuvon rungolle oli mahdollista asentaa petrolikäyttöinen paikallismoottori ja näin voimaa saatiin sinne missä sitä tarvittiin. IHC:lle näitä alustoja valmisti Ohio Manufacturing Company.


title: International Harvester

text: Vuonna 1906 alkanut "Traction Truck" -tuotanto alkoi jalostua, ja vuonna 1909 IHC valmisti Mortonin C-tyypin alustalle perustuvan ensimmäisen "Mogul"-nimisen traktorin. Vuodesta 1910 lähtien IHC valmisti kahta omaa suunnittelua edustanutta, mutta toisistaan teknisesti poikkeavaa traktorimerkkiä. Mogul-traktorit valmistettiin IHC:n Chicagon tehtaalla, kun taas entiset Deering Companyn tehtaat Wisconsinin Milwaukeessa valmistivat "Titan"-nimistä tarktoria.


title: International Harvester

text: Myös tarktoreiden myynti hoidettiin omien perinteisten organisaatioiden kautta, Mogulia myytiin McCormick-edustustoissa ja Titania Deering-dealereiden kautta. Vaikka yhtiöt olivatkin fuusioituneet, IHC:lla uskottiin että maanviljelijöiden merkkiuskollisuus on niin vahvaa, että yhtiön oli syytä pysyä kahden organisaation strategiassa. Näin jatkettiin aina 1920-luvulle, ennen kuin IHC:ssä alettiin nähdä, että kahden samanlaisen tuotelinjan ylläpito tulee yhtiölle kalliiksi. Kilpailivathan organisaatiot tismalleen samoista asiakkaista. Myyntiverkostoaalettiin yhtenäistää ja kaupungeissa joissa oli molempien merkkien edustus, vahvempaa tulosta tehnyt edustaja sai jatkaa. Samalla myös tuotelinja yhtenäistettiin ja traktorit saivat nimen "McCormick-Deering". Samoihin aikoihin IHC osti markkinoilta pienempiä kilpailijoitaan ja niiden tuotemerkkejä


title: International Harvester

text: Vuonna 1924 IHC toi markkinoille kevyen ja monikäyttöisen Farmall-traktorin.


title: International Harvester

text: Vuonna 1926 Illinois’n Rock Islandin kaupungissa aloitti toimintansa IH:n uusi "Farmall Works" -tehdas, joka oli perustettu yksinomaan uuden Farmall-traktorin tuotantoa varten. Tuotantotahti oli kova ja kauppa kävi, vuonna 1930 valmistui 100 000:s Farmall. IH:n seuraava tavoite oli luoda eri kokoluokkiin kuuluvien monikäyttöisten traktorien perhe, josta löytyisi sopiva kone ostajan tarpeiden mukaan. Tämän työn tuloksena kehitettiin vuonna 1939 markkinoille tuotu "Letter Series", jossa eri kokoluokkien traktoreiden tunnuksena oli aakkoston kirjain. Malliston visuaalisesta suunnittelusta vastasi designeri Raymond Loewy. "Letter Series" -sarjan traktorit ja niiden työkoneet nousivat suosioon, joka jatkui Yhdysvalloissa tasaisena läpi 1940- ja 1950-lukujen.


title: International Harvester

text: Vuonna 1941 valmistui miljoonas International-kuorma-auto, mutta myös samana vuonna, Yhdysvaltain liittovaltion hallinnon taholta tulleen ohjeistuksen mukaan, kuorma-autojen valmistusta siviilimarkkinoille vähennettiin ja yhtiö kohdensi voimansa sotilaskäyttöön suunniteltujen, jokapyörävetoisten ajoneuvojen kehittämiseen. Lopulta, silloin tuotannossa olleen K-sarjan, kuorma-autojen siviilituotanto määrättiin lopetettavaksi kokonaan. Toisen maailmansodan aikana yhtiö valmisti Yhdysvaltain sotavoimien tarpeisiin kuljetuskalustoa, puolitelavaunuja, tuliaseiden jalustoja, kranaatinkuoria ja muuta sotamateriaalia.


title: International Harvester

text: Vuonna 1946 IH hankki omistukseensa Kentuckyn Louisvillessa sijainneen entisen sotatarviketehtaan, jonka se varusti Farmall A- ja B-mallien sekä uuden Farmall Cub -pientraktorin tuotantoa varten. Vuonna 1948 IH hankki omistukseensa Connecticutin Bridgeportissa sijainneen Metropolitan Body Company -yhtiön. Täällä valmistettiin International Harvester Metro Van -pakettiautoja, joka oli tuotu markkinoille jo vuonna 1938.


title: International Harvester

text: Toisen maailmansodan jälkeen Yhdysvaltain maaseutua alettiin sähköistää ja tämä loi tuottajille aiempaa paremmat mahdolliset maidon ja lihan koneelliseen jäähdytykseen. IH perusti näiden laitteiden tuotantoa ja myyntiä varten oman yksikkönsä. Näistä laitteista on lyhyt matka kotitalouden jääkaappeihin, joiden valmistuksen IH aloitti vuonna 1947. Yhtiön kotikylmän myyntiä ja tuotekuvaa edistämään kehitettiin kuvitteellinen hahmo "Irma Harding". IH myi kylmälaitelinjansa Whirlpool-yhtiölle vuonna 1955.


title: International Harvester

text: 1960-luvun alussa IH perusti Cub Cadet -yksikön, joka valmisti puutarhatraktoreita, ruohonleikkureita, pieniä lumilinkoja, painepesureita ja muita maa- ja kotitalouksien puutarhanhoidon laitteita. IH myi tämän yksikkönsä MTD Products -yhtiölle vuonna 1981.


title: International Harvester

text: Vuonna 1974 yhtiön Rock Islandin tehtaalta valmistui viides miljoonas International Harvester -traktori.


title: International Harvester

text: Läpi 1960- ja 1970-lukujen jatkuneesta hyvästä myynnistä huolimatta yhtiön tekemä tulos jäi laihaksi. Tästä tuloksesta enenevä siivu kului kasvaviin työvoimakuluihin ja lisääntyneiden tuoteturvallisuusvaatimusten aiheuttamien suunnittelukustannusten kasvuun. Liiketoiminnan rönsyily söi voimavaroja, eikä emoyhtiölle ollut aina selvää, mikä on sen ydinliiketoimintaa johon sen tulisi keskittyä. Yhtiön hallitus koostui konservatiivisesti ajattelevista henkilöistä ja uudet johtajanvakanssit täytettiin talon sisäisinä nimityksinä, näin ei yhtiöön juurikaan virrannut uusia tuulia. Yhtiön talouden tilaa heikensi entisestään vuosille 1979–1980 ajoittunut, viisi kuukautta kestänyt lakko.


title: International Harvester

text: Yhtiön toimitusjohtajaksi oli elokuussa 1977 nimetty Archie McCardell, jonka oli määrä parantaa tulosta ja leikata kasvavia kuluja. Hän pyrki näihin tavoitteisiin muun muassa tehtaiden tuotannon supistamisella ja voittoa tuottamattomien tuotelinjojen lakkauttamisella. Vuoden loppuun saavuttaessa IH:n voitot olivat huipputasollaan kymmeneen vuoteen, mutta yhtiön kassavaranto oli silti alhainen. Työntekijöiden ammattiliitot olivat luonnollisesti raivoissaan tuotannon supistuksista ja muista säästötoimista. Kun vielä kävi ilmi, että McCardell kuului palkkansa puolesta Yhdysvaltain yhtiöjohtajien kärkikaartiin, että hänelle oli maksettu nimitykseensä liittyvänä kädenojennuksena 1,5 miljoonaa silloista Yhdysvaltain dollaria sekä myönnetty yhtiön puolesta 1,8 miljoonan dollarin laina, jolla hän osti kuuden prosentin osuuden yhtiöstä ja joka järjestelynä anteeksiantoi lainan, alkoi IH:n työläisiä jo 1950-luvun alusta edustaneen UAW:n "(United Automobile Workers)" mitta olla täysi. Liitto aloitti 1. marraskuuta 1979 työnseisauksen, joka päättyi huhtikuun 20. päivänä vuonna 1980, ja kesti siis 172 päivää. Lakon suorat kustannukset yhtiölle olivat 600 miljoonan dollarin luokkaa, nykyrahana noin kaksi miljardia dollaria.


title: International Harvester

text: Lakon päätyttyä yhtiön tilanne ei palannut enää ennalleen. Työnseisauksen vaikutuksia pahensi entisestään Yhdysvaltojen 1980-luvun alun taloustaantuma. IH:n kaikki kolme päätoimialaa, maatalouskoneiden ja traktoreiden-, työkoneiden- sekä ajoneuvojen valmistus, olivat tilanteessa, jossa ne joko laitettiin myyntiin tai lakkautettiin.


title: International Harvester

text: Marraskuussa 1984 saatiin päätökseen neuvottelut, joiden perusteella International Harvester myi maatalouskoneita valmistaneen yksikkönsä Tenneco -yhtiölle, joka liitti sen osaksi tytärytiötään J.I. Casea. Case valmisti jo ennestään traktoreita, mutta IH-kaupan myötä se sai lisättyä tuotelinjaansa leikkuupuimurit, puuvillan koneelliseet poimurit, viljelykoneet ynnä muut. Lisäksi Tenneco sai kaupan myötä vahvemman jalansijan myös Euroopan maatalouskonemarkkinoista.


title: International Harvester

text: Ajoneuvoja ja moottoreita valmistaneet yksiköt jäivät alkuperäisen IH:n omistukseen, mutta koska sekä nimi "International Harvester" että IH-logo olivat kaupan myötä siirtyneet Tennecolle, yhtiö muutti vuonna 1986 nimekseen Navistar International Corporation. Navistar International on nykyään merkittävä keskiraskaiden ja raskaiden kuorma-autojen-, koulubussien-, sotilasajoneuvojen- sekä moottoreiden valmistaja.


title: International Harvester

text: International Harvester alkoi jo melko varhaisessa vaiheessa laajentaa tuotantoaan myös Pohjois-Amerikan ulkopuolelle.


title: International Harvester

text: Vuonna 1903 IHC perusti Ontarion Hamiltoniin, Kanadaan maatalouskoneita valmistaneen tehtaan.


title: International Harvester

text: Vuonna 1908 IHC perusti Neussin kaupunkiin yhtiön, joka aluksi toi Saksaan IHC:n maatalouskoneita. Vuonna 1911 IHC Neuss aloitti oman tuotannon ja vuonna 1937 traktoreiden valmistuksen.


title: International Harvester

text: Vuonna 1906 Lontooseen perustettiin yhtiö, joka toi Britanniaan Kanadassa ja Yhdysvalloissa valmistettuja laitteita. Vuonna 1946 Englannin Doncasteriin perustettiin "International Harvester Co of Great Britain", joka valmisti traktoreita ja toi Britanniaan mm. IH-kuorma-autoja.


title: International Harvester

text: IH:n traktoreiden valmistus Ranskassa alkoi vuonna 1950, aluksi "CIMA (Compagnie Industrielle de Matériel Agricole)" -nimisen yhtiön toimesta. Maahantuontia Yhdysvalloista oli toki ollut jo aiemmin.


title: International Harvester

text: "International Harvester Australia" -yhtiö kehitti Australian armeijalle sotilasajoneuvoja 1950-luvun alusta lähtien. Lisäksi yhtiön tuotelinjaan kuuluivat siviilipuolen kuorma-autot.


title: International Harvester

text: Näiden lisäksi IHC:n maanviljelyskoneita valmistettiin Venäjällä ennen bolševikkien vallankumousta. Emoyhtiön tuloksesta liki kolmannes tuli Venäjän toiminnoista, joten myös vallankumouksen aiheuttamat tapiot olivat suuruudeltaan melkoiset. Brasilialainen "International Harvester Máquinas S.A" oli tuonut maatalouskoneita maahan jo 1930-luvusta lähtien ja vuosina 1946–1955 valmistanut autoja CKD-kiteistä. IH ei ollut halunnut, aiempien Venäjän-kokemustensa perusteella, investoida tehdasta alueelle, jonka se koki poliittisesti epävakaaksi. Vuonna 1955 Brasilian silloinen hallinto lähti aktiivisesti kehittämään maan omaa ajoneuvotuotantoa ja myös IH saatiin vakuuttuneeksi investoinnin kannattavuudesta. Nykyisin kuorma-autotuotannosta ja moottoreiden valmistuksesta vastaa Navistar-konsernin "International Trucks" -divisioonan Brasilian yksikkö.


title: Show Your Colors

text: Show Your Colors on Amoralin neljäs albumi. Se ilmestyi Spinefarm-levymerkillä 6. toukokuuta 2009. Albumi julkaistiin Isossa Britanniassa 11.5.2009, Saksassa 22.5.2009, USA:ssa ja Kanadassa 9.6.2009 ja Japanissa 22.7.2009.


title: Show Your Colors

text: Rock- ja metallielementtejä hyödyntävä albumi poikkeaa vokaaleiltaan edellisten julkaisujen screamo-laulun muututtua puhtaaksi ja särölauluksi sekä melodisempana edeltäjistään. Edellä mainittu muutos on aiheuttanut paljon huomiota etenkin metallimusiikkiharrastajien palstoilla niin Suomessa kuin Euroopassa. Ensimmäistä kertaa Amoralin levyllä debytoivat yhtyeeseen liittyneet vokalisti Ari Koivunen (2008) sekä basisti Pekka Johansson (2008).


title: Show Your Colors

text: Albumin ensimmäinen single ”Year of the Suckerpunch” sai ensisoittonsa radiossa 16.tammikuuta 2009. Levyn toinen single radiosoittoon oli Gave Up Easy. Molemmista singleistä on julkaistu musiikkivideot. ”Year of the Suckerpunch” oli Ylex Himotuimmat soittolistan eniten soittotoiveita saanut kappale vuonna 2009 .


title: Show Your Colors

text: Show Your Colors sijoittui kotimaisten albumeiden sarjassa sijalle 5. ja kansitaide sijalle 7. Finnish Metal Awards 2009 äänestyksessä .Japanin painoksen bonuskappale


title: Kristuksen ylösnousemuksen kirkko (Jyväskylä)

text: Kristuksen ylösnousemuksen kirkko on Jyväskylän ortodoksisen seurakunnan pääkirkko. Kirkko on valmistunut vuonna 1954, ja se vihittiin käyttöön saman vuoden lokakuun alussa. Kirkko sijaitsee Jyväskylässä Nisulan kaupunginosassa Taulumäen kirkon läheisyydessä.


text:
Jyväskylän ortodoksinen kirkko oli ensimmäinen vuoden 1950 lain nojalla Suomeen pystytetty jälleenrakennuskauden kirkkoa. Kirkon suunnitteli arkkitehti Toivo Paatela, ja jälleenrakennustoimikunta halusi häneltä eräänlaiset ortodoksiseen perinteeseen pohjautuvan pienen kirkon tyyppipiirrustukset. Kirkkoa on laajennettu viimeksi vuonna 1995.
Kirkko on satulakattoinen pitkäkirkko ja kirkon yhteydestä löytyy myös erillisiä toimitiloja. Kirkko pyhitettiin Kristuksen ylösnousemuksen muistolle. Tito Collianderin 1956 maalaama alkuperäinen ikonostaasi on siirretty kirkkosalin ovien yläpuolelle. Uudet alttarimaalaukset maalasi Petros Sasaki.


title: Miles Straume

text: Miles Straume on Ken Leungin esittämä fiktiivinen hahmo televisiosarjassa "Lost". Miles esitellään neljännen kauden alussa kuumapäisenä ja sarkastisena miehenä. Milesin saapuessa saarelle hänet ottaa panttivangiksi Locke, joka epäilee "Kahana"-laivalla tulleiden aikovan vahingoittaa lennon 815 selviytyjiä ja paljastaa saari julkisuudelle. Milesin tehtävänä on etsiä Ben, mutta hän tekeekin tämän kanssa sopimuksen, jonka mukaan Miles valehtelisi pomolleen Widmorelle Benin olevan kuollut. Tästä Ben maksaisi Milesille sievoisen summan rahaa.


title: Miles Straume

text: Kirjoittajat loivat Milesin roolin erityisesti Leungia varten, nähtyään hänet vierailemassa sarjassa "Sopranos". Leung oli ainut näyttelijä joka haki osaan. He valitsivat hahmon nimeksi ”Miles Straume”, koska se lausutaan samalla tavalla kuin ”maelstrom”, joka tarkoittaa voimakasta pyörremyrskyä.


title: Miles Straume

text: Takaumissa ja viimeisimmissä jaksoissa paljastuu Milesin syntyneen Dharman tutkijalle Pierre Changille ja tämän vaimolle Laralle vuonna 1977. Milesin ollessa lapsi hänen äitinsä jätti miehensä ja tulevan onnettomuuden vuoksi. Milesin ollessa pikkupoika hän oppi taidon kuulla kuolleiden ääniä. Ollessaan noin 20-vuotias Miles kysyi syöpään kuolemaisilla olevalta äidiltään isästään ja siitä, miksi hän on ”sellainen kuin on”. Lara kertoi Milesille, että hänen isänsä kuoli Milesin ollessa vauva, eikä hän ikinä välittänyt kummastakaan. Miles käyttää voimaansa puhuakseen kuolleiden kanssa tienatakseen rahaa meediona.


title: Miles Straume

text: Joulukuussa 2004 Matthew Abaddon valitsee Milesin yhdessä Faradayn, Charlotten ja Frankin kanssa osaksi ryhmää, jonka tehtävänä on hakea Ben saarelta. Milesille luvataan työstä 1.6 miljoonaa dollaria. Vain muutamaa päivää ennen lähtöään Bram-niminen henkilö sanoo Milesin olevan ”väärässä ryhmässä”. Bram väittää tietävänsä myös Milesin lahjan alkuperän ja varoittaa häntä ottamasta osaa tehtävään. Bram sanoo, ettei Miles ole valmis matkaan, koska hän ei osaa vastata kysymykseen ”Mikä makaa patsaan varjoissa?”.


title: Miles Straume

text: Miles matkaa "Kahana"-laivalla, kunnes Frank lennättää hänet, Faradayn ja Charlotten helikopterillaan saarelle 21. joulukuuta 2004. Miles on erittäin epäileväinen Oceanicin lennon 815 selviytyjistä, koska Naomi sanoi viimeisinä sanoinaan koodin, että hän puhui ”valvonnan alla”. Miles osoittaa aseella Jackia ja Katea ja pakottaa hiedät viemään hänet Naomin ruumiin luokse. Miles saa vahvistuksen siitä, että Locke murhasi Naomin. Milesin paljastettua tehtävänsä, Sayid vie Milesin Locken luo ja vaihtaa hänet Charlotteen, jota Locken ryhmä piti vankina.


title: Miles Straume

text: Milesia pidetään parakkien lähellä olevassa venevajassa. Kate vapauttaa hänet, jotta hän voisi puhua Benin kanssa. Miles kertoo Benille valehtelevansa pomolleen Widmorelle Benin kuolleen jos tämä maksaa 3.2 miljoonaa Milesille. Benin sanottua Milesille, ettei hän mahdollisesti saa kerättyä rahoja, Miles vaatii Beniä kohtelemaan häntä ”kuin yhtenä heistä” (osoittaen Katea), koska hän tietää kuka Ben on. Locke nappaa Milesin ja vie hänet takaisin venevajaan, missä hän asettaa väliaikaisesti kranaatin Milesin suuhun. Muutaman muun laivalla olevan hyökättyä parakeille Miles lähtee yhdessä Sawyerin, Clairen ja Aaronin kanssa rannalle. Matkallaan rannalle Miles alkaa saada uuden käsityksen pomostaan havaittuaan Danielle Rousseaun ja Karlin, jotka Keamyn tiimi tappoi. Miles väittää, ettei hän lupautunut moiseen. Miles pystyy myös näkemään edesmenneen Christianin, kun tämä ilmestyy Clairelle.


title: Miles Straume

text: Miles on yhä rannalla laivan räjähdettyä ja saaren ”siirryttyä” 31. joulukuuta 2004. Miles pysyy muiden ryhmän jäsenten sekä Sawyerin, Julietin ja Locken kanssa, kun muut selviytyjät hajaantuvat. Locken pysäytettyä saaren liikkumisen ajassa heidän ryhmänsä päätyy vuoteen 1974. Miles, Sawyer, Faraday ja Juliet päätyvät töihin Dharmaan. Miles päätyy töihin turvallisuusyksikköön. Jaksossa "Vainajat puhuvat" Horace pyytää Milesia salaiseen tehtävään; Milesin täytyy noutaa murhatun miehen ruumis sähkömagneettisten voimien ja tulevan Joutsen-aseman läheltä ja tuoda se takaisin Horacen luo parakeille. Horace neuvoo Milesia kuljettamaan ruumiin tohtori Pierre Changille. Miles ottaa Hurleyn mukaan, koska ei saanut tätä vakuutetuksi odottamaan seuraavaa autoa. Chang ottaa ruumiin haltuun ja pyytää kyytiä Joutsen-asemalle. Myöhemmin samana iltana Miles näkee itsensä ja isänsä ikkunan läpi. Chang lähtee yllättäen kotoaan ja pyytää päästä laiturille, missä sukellusvene on tuomassa uusia tulokkaita, kuten Faradayn. Jaksossa "Muuttuja" Faraday yrittää varoittaa Changia Joutsen-asemalla tapahtuvasta mahdollisesta vaarasta. Faraday paljastaa Changille Milesin olevan tämän poika Chang alkaa myöhemmin uskoa Faradayta ja kysyy Milesilta totuutta. Chang päättää evakuoida saaren ja lopettaa Joutsen-aseman rakentamisen, mutta Radzinsky kieltää tämän.


title: Miles Straume

text: Yhdessä Hurleyn ja Jinin kanssa Miles päättää auttaa Jackiä toteuttamaan suunnitelmansa. Miles alkaa vielä epäillä sanomalla luulevansa pommin räjäyttämisen olevan sama onnettomuus, minkä Jack yrittää estää. Pommin aktivoitua sähkömagneettisen esiintymän Changin käsi jää puristuksiin poraustornin alle, mutta Miles pelastaa hänet ja käskee tämän paeta kauas.


title: Miles Straume

text: Miles selviää Jugheadin räjähdyksestä ja siirtyy vuoteen 2007 selviytyneiden kanssa. Hän kohtaa ensimmäisenä Katen, joka ei aluksi tunnista häntä ja tönäisee Milesin maahan. Miles ja Kate löytävät Joutsen-aseman jäännökset. Kate tajuaa, että luukku on sama kuin silloin, kun Desmond räjäytti sen vuonna 2004. Miles tajuaa, etteivät he ole enää vuodessa 1977. Miles kuulee ääniä Joutsen-aseman jäännöksistä. He poistavat ison metallipalkin luukun päältä, jotta Sawyer voisi pelastaa Julietin. Miles huomaa Hurleyn puhuvan Jacobille ja kysyy, kuinka Sayid voidaan parantaa .


title: Miles Straume

text: Miles hautaa Julietin Sawyerin kanssa. Sawyer pakottaa Milesin kuuntelemaan, mitä Juliet aikoi sanoa ennen kuolemaansa. Miles käyttää kykyään ja kertoo Julietin sanoneen ”se onnistui”, mitä Sawyer ei kuitenkaan ymmärrä. Myöhemmin Toiset tuovat Milesin ja tajuttoman Sawyerin Temppelille muiden selviytyneiden luo. Miles näkee hukutetun Sayidin heräävän henkiin.


title: Miles Straume

text: Miles on Temppelillä savuhirviön hyökätessä ja tappaessa Temppeliä puolustavat Toiset. Miles kohtaa Ilanan, joka evakuoi hänet Temppeliltä Benin, Frankin ja Sunin kanssa. Miles kertoo Ilanalle Jackin ja Hurleyn lähteneen ja hänen olevan ainoa jäljellä. Ilana kertoo Milesille salakäytävän sijainnin. Paettuaan ryhmä kohtaa Benin, joka kertoo epäonnistuneensa saamaan Sayidia lähtemään. Miles saa kykynsä avulla selville Benin tappaneen Jacobin. Ilana suuttuu ja pakottaa Benin kaivamaan oman hautansa. Myöhemmin Musta-asuinen mies vapauttaa Benin, joka kertoo miksi hän tappoi Jacobin. Kun Jack, Hurley ja Richard saapuvat leiriin, Miles istuu rannalla pitäen timanttia kädessään, jonka hän oli kaivanut Nikkin ja Paulon haudasta.


title: Miles Straume

text: Miles asettuu Richardin puolelle tämän kertoessa suunnitelmastaan räjäyttää Ajira Airwaysin lentokone estääkseen Musta-asuista miestä poistumasta saarelta. Hurleyn räjäytettyä Black Rockin Miles, Ben ja Richard pitävät kiinni suunnitelmasta ja lähtevät hakemaan parakeilta lisää räjähteitä.


title: Miles Straume

text: Matkalla parakeille Miles aistii Alexin ruumiin lähistöllä. He kohtaavat Widmoren, joka kertoo heille virittäneensä koneen jo ennakkoon. Zoe Kendallin kerrottua Musta-asuisen saapuvan Miles pakenee viidakkoon. Miles ja Richard soutavat -saarelle ja pelastavat Frankin, joka oli täpärästi selvinnyt sukellusveneestä. Frank tarjoutuu lennättämään heidät pois saarelta. Kolmikko kohtaa Clairen, joka erehtyy luulemaan Musta-asuisen miehen lähettäneen heidät tappamaan hänet. Claire ei suostu lähtemään saarelta heidän kanssaan.


title: Miles Straume

text: Miles, Richard ja Frank alkavat korjata konetta. Miles korjaa hydrauliikkaa Frankin asetuttua ohjaamoon. Sawyer, Kate ja Claire juoksevat koneen kyytiin. Miles poistuu saarelta Ajiran koneella Sawyerin, Katen, Clairen, Richardin ja Frankin kanssa.


title: Miles Straume

text: Vaihtoehtoisessa aikajanassa Miles työskentelee poliisina Sawyerin parina ja järjestää tälle sokkotreffit Charlotten kanssa. Miles saa tietää Sawyerin valehdelleen hänelle matkastaan Australiaan ja heittäneen Charlotten ulos asunnostaan. Miles sanoo, ettei halua enää olla Jamesin parina. Myöhemmin Sawyer kertoo tälle totuuden. Samalla Kate ajaa Sawyerin auton perään, jolloin he ottavat hänet kiinni. Sawyerin kuulustellessa Katea Miles kertoo hänelle Sayidin tappaneen kolme ihmistä ravintolassa. He järjestävät väijytyksen Omerin asunnolle. Sawyer saa Sayidin kiinni. Miles pyytää Sawyeria mukaan konserttiin. Tämä kieltäytyy kutsusta huomattuaan Charlottenkin tulevan mukaan. Milesin saavuttua konserttiin hän huomaa Sayidin istuvan Hurleyn autossa. Miles soittaa Sawyerille ja käskee tämän suojella Sunia. Miles istuu konsertissa Charlotten vieressä. Miles ei ole mukana kirkossa, kun selviytyneet ”siirtyivät eteenpäin”.


title: Miles Straume

text: Miles on kuumapäinen ja Naomin kuoltua hän on hieman väkivaltainen selviytyjiä kohtaan. Mutta hänkään ei kunnioita Naomia tämän kuoleman jälkeen sanoen tämän ruumin olevan ”vain lihaa” ja kertoen Katelle: ”Totta kai Naomin kuolema vaikutti minuun. Hän oli kuuma ja tykkäsin hänen aksentistaan.” Frankin saatua tietää Locken ottaneen Milesin panttivangiksi, hän Frank sanoo: ”Siitä kaverista ei ole muuta kuin harmia.


title: Miles Straume

text: Leung on sanonut, että ”Miles ei osaa olla sosiaalinen, mikä on mahtavaa, koska en itse tiedä kuinka olla sosiaalinen.” Hän sanoi myös, että Miles ”luottaa kuolemaan enemmän kuin elämään.”


title: Jääkiekon Elitserien-kausi 2008–2009

text: Elitserien-kausi 2008–2009 oli Ruotsin jääkiekon pääsarjan Elitserienin 34. kausi. Kausi alkoi 15. syyskuuta 2008 ja päättyi Färjestads BKn voittoon 28. helmikuuta 2009.


title: Jääkiekon Elitserien-kausi 2008–2009

text: Taulukossa lihavoidulla merkityt pisteet riittivät playoffis-paikkaan.


title: Jääkiekon Elitserien-kausi 2008–2009

text: Färjestads BK - HV71 4-1


title: Rock Lee

text: Rock Lee on Masashi Kishimoton luoma fiktiohahmo Naruto-sarjassa. Lee on Konoha-kylän ninja ja Team Guy -ryhmän jäsen. Muita ryhmän jäseniä ovat Neji Hyuuga, Tenten ja Might Guy (ryhmän johtaja, engl. Might Guy). Lee ei pysty käyttämään ninjutsua tai genjutsua, joten hänen on ollut pakko keskittyä pelkästään taijutsuun eli kamppailulajeihin. Lee uneksii tulevansa täysikykyiseksi ninjaksi puutteistaan huolimatta. Lee on ihastunut Sakuraa Harunoon ja sanoo Sakuralle, että suojelee tätä henkensä puolesta.


title: Stentor

text: Stentor oli kreikkalaisessa mytologiassa kreikkalainen sanansaattaja, jonka ääni oli yhtä voimakas kuin viidenkymmenen tavallisen miehen. Hänen nimensä on jäänyt elämään termissä Stentorin ääni, joka tarkoittaa puhumista epätavallisen voimakkaalla äänellä. Tosin hänet mainitaan ainoastaan kerran lyhyesti Homeroksen Iliaassa, jossa Hera ottaa tämän hahmon rohkaistakseen kreikkalaisia nousemaan taisteluun. Tämä merkitys oli vakiintunut jo Aristoteleen teoksessa "Politiikka".


title: Pro A (koripallo)

text: Pro A on Saksan toiseksi korkein koripallosarja. Ennen sarjan perustamista oli olemassa 2. Basketball-Bundesliga, mutta se lopetettiin kauden 2006-2007 jälkeen, jolloin perustettiin Pro A ja Pro B.


title: Pro A (koripallo)

text: Sarjan kaksi parasta joukkuetta nousevat Basketball-Bundesligaan ja kaksi huonointa putoavat Pro B:hen. Joukkueiden täytyy täyttää myös tiettyjä kriteereitä. Esimerkiksi:


title: Dick Wolf

text: Richard ”Dick” Anthony Wolf (s. 20. joulukuuta 1946) on yhdysvaltalainen televisiotuottaja. Hänet tunnetaan erityisesti tuottamastaan rikossarjasta "Kova laki" ja sen sisarsarjoista.


title: Dick Wolf

text: Wolfin luoma "Kova laki" on tällä hetkellä toiseksi pisimpään jatkunut draamasarja television historiassa. Wolf on toiminut vastaavana tuottajana alkuperäisessä sarjassa ja sen kaikissa spin-offeissa ("", "" ja "", ""). Wolfin tuotantoyhtiö Wolf Films tuotti vuonna 2003 Oscar-palkitun, syyskuun 11. päivän iskuja käsittelevän dokumenttielokuvan "Twin Towers".


title: Dick Wolf

text: Vuonna 2007 Wolf sai tähden Hollywood Walk of Famelle. Hän on myös Monacon kunniakonsuli ja aktiivisesti mukana maan vuotuisen televisiofestivaalin järjestämisessä.


title: Dick Wolf

text: Wolf on luonut myös neljä Chicago-aiheista sarjaa "Chicago Fire", "Chicago P.D.", "Chicago Med" ja "Chicago Justice".


title: Dick Wolf

text: Wolf on julkaissut neljä kirjaa, Kova laki -sarjaan liittyvän "Law & Order: Crime Scenes" ja trillerit "The Intercept", "The Execution" ja "The Ultimatum".


title: Lucie Böhm

text: Lucie Böhm (nyk. Rothauer, s. 12. lokakuuta 1974) on itävaltalainen suunnistaja ja maailmanmestari. Aktiivivuosinaan hän edusti ruotsalaista IFK Lidingöä.


title: Lucie Böhm

text: Böhm voitti pikamatkan maailmanmestaruuden Grimstadissa 1997. Kaksi vuotta myöhemmin Invernessissä hän voitti MM-hopeaa pikamatkalla. EM-kilpailuissa Böhm on parhaimmillaan sijoittunut neljänneksi pitkällä matkalla ja viidenneksi sprintissä.


title: HMS Bonaventure (31)

text: HMS Bonaventure (viirinumero 31) oli Britannian kuninkaallisen laivaston Dido-luokan ilmatorjuntaristeilijä. "HMS Bonaventure" tilattiin Scottsin telakalta osana vuoden 1936 laivastoohjelmaa ja se otettiin palveluskäyttöön 24. toukokuuta 1940.


title: HMS Bonaventure (31)

text: "HMS Bonaventure" liitettiin palvelukseen otettaessa Kotilaivastoon. Alukselle asennettiin tutkajärjestelmä lokakuussa 1940. Alus saattoi WS-saattueita. Saattue WS5a joutui 25. joulukuuta 1940 saksalaisen risteilijän "Admiral Hipperin" hyökkäyksen kohteeksi, mutta "HMS Bonaventure" ei kärsinyt vaurioita. Pian tämän jälkeen alus siirrettiin Välimerelle, jossa se osana operaatio Excessin Force F:ää joutui Italian laivaston torpedoveneiden "Circe" ja "Vega" hyökkäyksen kohteeksi Pantellarian eteläpuolella. Taistelussa "HMS Bonaventure" upotti 10. tammikuuta 1940 "Vegan".


title: HMS Bonaventure (31)

text: Alus saattoi Välimeren laivastoon liitettynä Maltan saattueita ja se vaurioita 22. maaliskuuta lähelle osuneesta lentopommista Maltalla. Alus osallistui Kreikan operaatioihin. Aluksen ollessa 31. maaliskuuta suojaamassa saattuetta Aleksandriasta Kreikkaan siihen osui italialaisen sukellusveneen "Ambran" laukaisema torpedo. Osuma upotti aluksen Kreetan eteläpuolelle.


title: Luettelo postuumeista Oscar-palkinnon voittajista ja ehdokkaista

text: Tämä on luettelo postuumeista Oscar-palkinnon voittajista ja ehdokkaista. Ehdolla on ollut 60 henkilöä, joista 15 on voittanut. Yhteensä eri ehdokkuuksia on kertynyt 75. Lisäksi 13 henkilöä on voittanut erikoispalkinnon kuolemansa jälkeen.


text:
Ensimmäinen postuumi ehdokas oli käsikirjoittaja Gerald Duffy vuonna 1929 ja ensimmäinen voittaja oli kirjailija-käsikirjoittaja Sidney Howard vuonna 1940.
Viimeisin postuumisti palkittu on tuottaja Gil Friesen vuonna 2014. Viimeisin postuumisti ehdolla ollut henkilö on äänittäjä Walt Martin vuonna 2015.


text: Viisi henkilöä on ollut ehdokkaana kahtena perättäisenä vuotena: säveltäjä Jerome Kern (1946 ja 1947), puvustaja Gile Steele (1952 ja 1953), näyttelijä James Dean (1956 ja 1957), lavastaja William A. Horning (1959 ja 1960) ja sanoittaja Howard Ashman (1992 ja 1993). Horning on ainoa henkilö, joka on voittanut kahdesti ja perättäisinä vuosina.


text: Varsinaisiin Oscar-palkintoihin on ollut ehdolla kahdeksan naista: näyttelijä Jeanne Eagels (1930), käsikirjoittajat Tess Slesinger (1946), Carol Sobieski (1992) ja Bridget O’Connor (2012), lavastaja Gretchen Rau (2007), puvustajat Marit Allen (2008) ja Eiko Ishioka (2013), ja dokumenttielokuvaaja Gail Dolgin (2012). Näyttelijä Audrey Hepburn on ainoa postuumisti erikoispalkinnon voittanut nainen.


text: Luettelossa ei ole niitä henkilöitä, jotka eivät alun perin olleet virallisia ehdokkaita ja kuolivat ennen kuin Yhdysvaltain elokuva-akatemia päätti myöntää heille takautuvasti Oscar-palkinnon. Esimerkiksi Dalton Trumbo palkittiin 17 vuotta kuolemansa jälkeen Oscarilla elokuvasta "Loma Roomassa" vuonna 1993. Alun perin parhaan tarinan Oscar-palkinto jaettiin Ian McLellan Hunterille. Hunter toimi kuitenkin vain Trumbon "edustajana", sillä Hollywoodin mustalla listalla oleva Trumbo ei voinut saada nimeään ehdokaslistaan.


text: Kaikki postuumisti voittaneet henkilöt


text: Kaikki postuumisti ehdokkaina olleet henkilöt


title: Solifer SM

text: Solifer SM on suomalaisen Soliferin mopomalli. Se esiteltiin ensimmäisen kerran 1974, ja sitä valmistettiin aina vuoteen 1986 asti.


title: Solifer SM

text: Eri SM-vuosimallit erottaa helpoiten toisistaan tarkastelemalla polttoainesäiliön ja sylinterin kokoa. Myös keulassa on eroa esim. vuosina 1977–80 keulan alaputket olivat kromatut, 1981–86 olivat maalatut.


title: Solifer SM

text: “Läskitankki”-SM:issä käytetty pieniripainen sylinteri vaihdettiin vuonna 1977 suurempiripaiseen malliin, koska pieniripainen sylinteri ylikuumentui liian herkästi kaikkein kuumimpina kesäpäivinä. Suurempien jäähdytysripojen lisäksi uudemman mallin sylinterissä on myös aikaisempaa suuremmat ohivirtauskanavat.


title: Solifer SM

text: Vuoden 1977 jälkeen valmistettujen SM:ien moottoreissa on kampikammion kokonaistilavuutta suurentava lisäkammio, joka yhdistyy varsinaiseen kampikammioon sen seinämiin poratun kahden reiän kautta. Uudemman moottorityypin lohkoissa on myös uudenmallisen sylinterin mukaisesti suuremmat ohivirtauskanavat.


title: Solifer SM

text: Vuosien 1974–1981 SM-malleissa pakoputki kulkee yläkautta satulan vierestä. Pieniripaisen sylinterin pakoputken kiinnitys pulttien väli on pienempi kuin 1977–81 vuosimalleissa, joten näiden alkukauden laipat ovat erilaiset. Vuodesta 1982 vuoteen 1986 pakoputki kulkee tankin ja satulan alta, jolloin jalkaa ei pääse polttamaan putkeen. Muutoksen myötä 1982–1986 SM-malleissa työkalulaatikko on huomattavasti aiempia malleja pienempi. Satulan vierestä kulkevat pakoputket ovat läski- ja luikkutankissa muuten samanlaiset, paitsi läskitankissa laipan reikien etäisyys on hiukan pienempi kuin luikkutankkisessa Soliferissa.


title: Solifer SM

text: “Läskitankeissa” on Maillardin navat joko 100 mm kaksijousisilla tai 90 mm yksijousisilla jarrukengillä. Ainakin uudemmissa “luikkutankeissa” on Leleun navat isommilla ja paremmilla kaksijousisilla jarrukengillä parantaen näin jarrutustehoa.


title: Solifer SM

text: Koska vanhan ja uuden mallisissa sylintereissä on erikokoiset ohivirtauskanavat, ei niiden käyttäminen ristiin eri sylinterityypille tarkoitetun moottorin kanssa ole suotavaa. Fyysisesti osat kyllä ovat keskenään vaihtokelpoisia, mutta moottorilohkojen ja sylinterissä olevien huuhteluaukkojen kokoero aiheuttaa häiriöitä seoksen virtaukseen, mistä taas on seurauksena moottoritehon huonontuminen.


title: Bam Bam Bigelow

text: Scott Charles "Bam Bam" Bigelow (1. syyskuuta 1961 Asbury Park, New Jersey – 19. tammikuuta 2007 Hudson, Florida) oli yhdysvaltalainen showpainija. Hänet muistetaan kaljusta, tatuoidusta päästään, liekkikuvioisesta puvustaan sekä huomattavasta koostaan (191 cm, 180 kg). Charles kuoli vuonna 2007 kotonaan Floridassa. Kuoleman syyksi selvisi myöhemmin huumeiden yliannostus.


title: Bam Bam Bigelow

text: Bigelow paini Extreme Championship Wrestlingin, World Championship Wrestlingin ja World Wrestling Federationin riveissä. Hän oli myös maailmanmestari ja kantoi ECW World Heavyweight Championship -vyötä.


title: James Heuga

text: James Frederic Heuga (23. syyskuuta 1943 – 8. helmikuuta 2010) oli yhdysvaltalainen alppihiihtäjä. Hän sai vuonna 1964 Innsbruckin talviolympialaisissa pronssia pujottelusta. Hän sairastui olympiapronssin jälkeen MS-tautiin, joka alkoi oireilla vuonna 1967. Sairastumisestaan huolimatta Heuga kilpaili vielä vuoden 1968 talviolympialaisissa.


title: James Heuga

text: Heuge perusti vuonna 1984 The Heuga Center for Multiple Sclerosis -järjestön.


title: Solifer

text: Solifer (viralliselta nimeltään SoliferPolar Ab) on suomalainen polkupyörien, matkailuvaunujen, veneiden ja mopojen valmistaja.


title: Solifer

text: Soliferin mopoista tunnetuimpia ovat Solifer SM ja Solifer Export. Solifer Exportin ja usean muun Solifer-tuotteen suunnitteli muotoilija Richard Lindh.


title: Solifer

text: Nykyään Soliferin tuotemerkillä myytävät veneet tehdään Suomessa, mopedit Kiinassa, asuntoautot ja -vaunut Ruotsissa ja polkupyörät Puolassa. Valmistajana toimii useampi tehdas, aiemmin Sanli.


title: Solifer

text: Solifer-tuotemerkin tarina alkaa Matti Saurion vuonna 1948 Helsingin Herttoniemeen perustamasta metallitehdas Sauriosta, joka valmisti polkupyörien ajovalaisimia ja niille virtaa kehittäviä dynamoja muun muassa Solifer-merkillä, joka on latinaa ja tarkoittaa suomeksi ”auringon kantajaa”.


title: Solifer

text: Vuonna 1956 yrityksen osti Saariolta tuonti- ja tukkuliike Oy Bensow Ab ja otti valmistusohjelmaan myös mopot ja polkupyörät sekä 1960-luvun puolivälissä matkailuvaunut sittemmin Hackmanin toimitusjohtajaksi siirtyneen Heinz Ramm-Schmidtin johdolla ja Richard Lindhin muotoilemina. 1970-luvun alusta matkailuvaunujen pääsuunnittelijaksi tuli Per-Olof Eklund ja 1974 niiden muotoilusta alkoi hänen rinnallaan vastata Kai Salo.


title: Solifer

text: Vuonna 1975 matkailuvaunujen valmistus myytiin Oy Lohja Ab:lle, mutta niiden myynti jäi Bensowille. Vuonna 1979 Soliferin oheen ostettiin teuvalainen vaunuvalmistaja Kafi. 1980-luvun lopussa Lohjasta tuli Euroopan kolmanneksi suurin matkailuvaunujen valmistaja Hobbyn ja LMC:n jälkeen, kun se osti Ruotsista Polar- ja Sävsjö-matkailuvaunutuotannon. Vuonna 1991 Lohja ja Wärtsilä fuusioituivat Metraksi ja matkailuvaunutuotanto yhtiöitettiin Oy Lohja Caravan Ab:ksi. Vuonna 1993 tämän yhtiön pääomistajaksi tuli pääomasijoitusyhtiö Capman.


title: Solifer

text: Vuonna 2003 etupäässä suomalaisten omistama Nuukari Oy osti Lohja Caravanin, muutti sen SoliferPolar Ab:ksi ja keskitti vaunutuotannon Ruotsiin. Toukokuussa 2004 valmistui viimeinen Suomessa suunniteltu ja valmistettu asuntovaunu, koivukylän tehdas lakkautettiin ja yli 100 työntekijää irtisanottiin. Jarkko Mourujärvi toimi viimeisenä asuntovaunusunnittelijana Suomessa.


title: Solifer

text: Vuonna 2011 ruotsalaiset pääomasijoittajat ja yrityksen johto ostivat yhtiön ja siirsivät matkailuvaunutuotannon 2014 Hymerin tehtaille Saksaan. Samana vuonna Salossa aloitettiin polkupyörien kokoaminen Solifer-merkillä.


title: Solifer Export

text: Solifer Export oli suomalaisen Solifer-tehtaan mopomalli, jota valmistettiin vuodesta 1960 aina 70-luvun alkuvuosiin. Tämän "alkuperäisen" Solifer Exportin lisäksi nimeä on käytetty 70-luvun lopulla täysin erilaisen mallin sekä 2000-luvulla eräiden kaukoidässä valmistettujen moposkoottereiden myyntinimenä.


title: Solifer Export

text: Solifer Export julkistettiin Suomessa maaliskuun ensimmäisenä päivänä vuonna 1960 valtavan ennakkokohun säestämänä. Sen on suunnitellut Arabia-keramiikkatehtaalla muotoilijana työskennellyt Richard Lindh. Sen nimen julkisti suzuki moottoripyörien ja mopojen maahantuoja Aarne Silander. Mopo voitti elinkaarensa aikana monia palkintoja kansainvälisissä näyttelytilaisuuksissa.


title: Solifer Export

text: Exportista piti tulla vientituote ja sitä vietiinkin mm. Ruotsiin ja Englantiin. Englannin vienti tyrehtyi kuitenkin yhteen erään, ilmeisesti ostajan maksuvaikeuksista johtuen, ja muutenkin vienti jäi odotettua paljon vähäisemmäksi.


title: Solifer Export

text: Vuonna 1961 Solifer Export sai uuden Solifer Express -moottorin. Moottori oli valmistettu hollantilaisessa Motorenfabriek Pluvier -tehtaassa eikä sillä ollut nimensä lisäksi muita yhteyksiä aiempaan Express-moottoriin. Moottori sai kansan suussa lisänimen “kuumapää”; nimitys johtui moottorin taipumuksesta ylikuumentua ja tämän vuoksi leikata kiinni. Värivalikoima säilyi niukkana: sininen ja punainen. Värivalikoima laajeni vasta vuonna 1963, jolloin tuli kullanruskea ja valkoinen runko; valkoiseen runkoon oli moottorin suojapellit ja etulokasuoja saatavana pastellinsinisenä, tiilenpunaisena tai tummansiniharmaana. Viimeinen “kuumapäämalli” oli kolmivaihteinen vuonna 1964, jolloin Thermomat-moottori jo tuli jatkamaan Pluvier-moottorien sarjaa.


title: Solifer Export

text: Vuosina 1962–64 Solifer Exportia tehtiin ajoviimajäähdytteisen moottorin rinnalla myös puhallinjäähdytteisenä. Moottorina käytettiin itävaltalaisen Puchin lisenssillä Jugoslaviassa valmistettua Tomos-moottoria. Moottori oli ulkonäöltään yhtenevä Puch-moottorin kanssa mutta osat eivät kuitenkaan olleet vaihtokelpoisia keskenään. Tomos-moottorista kokeiltiin useita eri versioita mutta ne eivät laadullisesti vastanneet Soliferin tarpeita. Tomoksen käytöstä luovuttiin vähin äänin vuonna −64. Vuonna −62 oli Tomos-moottorisessa Exportissa maalatut vanteet ja tavarateline, myöhemmät mallit erosivat vain moottorinsa osalta, −64 mallin ollessa jo Thermomat-moottorilla.


title: Solifer Export

text: Vuonna 1971 Tomos palasi Exportin moottoriksi Thermomat-moottorin tuotannon loputtua. Moottori oli nyt ajoviimajäähdytteinen ja laadukkaampi kun aiemmat M-102- ja M-103-puhallinmallit. Vuonna 1973 Exportin runkoon lisättiin jarruvalo ja siihen vuoteen Exportin tarina katkesikin moneksi vuodeksi kunnes vuonna 1979 esiteltiin täysin uusi malli, Export Automat.


title: Puutiaiset

text: Puutiaiset (Ixodidae) on punkkien tunnetuin heimo. Se on lahkonsa ainoa heimo. Puutiaisiin kuuluu noin 900 lajia, jotka jaetaan noin 18 sukuun.


title: Puutiaiset

text: Aikuisilla puutiaisilla on kahdeksan jalkaa. Koiraat ovat mustia, naarailla on punainen vatsapuoli. Niiden muodonmuutosketjussa munasta tulee toukka, siitä nymfi ja siitä sukukypsä aikuinen. Sekä nuoruusmuodot että aikuiset imevät verta villieläimistä, kotieläimistä tai joskus myös ihmisistä.


title: Puutiaiset

text: Puutiaiset saattavat tartuttaa tauteja purressaan ihmistä. Ne levittävät borrelioosia ja puutiaisaivotulehdusta, jänisruttoa ja joitakin muita tauteja.


title: Aihe

text: Aihe, motiivi tai teema on taideteoksen lähtökohtana oleva ajatus tai ympäristöstä löytyvä esikuva. Motiivi voi olla muotoaihe, taideteoksen hallitseva idea tai teema.


title: Brännbacka

text: Brännbacka on venevalmistaja alun perin Keski-Pohjanmaalta Luodosta. Brännbacka on valmistanut useita eri venemalleja, puuveneitä sekä lasikuituveneitä.


title: Brännbacka

text: HUOM! Kaikkia malleja ei ole listattuna.


title: Nireus

text: Nireus () oli kreikkalaisessa mytologiassa usean mieshahmon nimi.


title: Päätösteoria

text: Päätösteoria on keino käyttää tilastollisia menetelmiä valintatilanteissa, joissa eri vaihtoehtojen seurauksiin liittyy epävarmuutta. Tyypillisesti erilaisten lopputulosten tuottama hyöty kvantifioidaan, ts. esitetään lukuina, ja lasketaan vaihtoehtoisten päätösten tuottaman hyödyn odotusarvo.


title: Päätösteoria

text: "Päätöksentekijän on valittava kahdesta vaihtoehdosta. Vaihtoehto 1 tuottaa 90% todennäköisyyden voittaa 1000 euroa ja 10% todennäköisyyden jäädä täysin ilman voittoa. Vaihtoehto 2 takaa 30% todennäköisyyden voittaa 10000 euroa ja 70% todennäköisyyden jäädä ilman voittoa. Kumpi vaihtoehto on parempi?"


title: Päätösteoria

text: Suoraviivainen tapa ratkaista ongelma on laskea voitetun rahasumman odotusarvo vaihtoehdoille 1 ja 2. Vaihtoehdossa 1 se on formula_1 ja vaihtoehdossa 2 se on formula_2. Siten vaihtoehtoa 2 voisi pitää parempana. Joissain tilanteissa päätöksentekijälle voi kuitenkin olla erityisen tärkeää voittaa edes pieni rahasumma, ja tällöin vaihtoehto 1 voi olla subjektiivisesti parempi. Tällaista tilannetta voidaan mallintaa siten, että hyötyä ei pidetä suoraan verrannollisena voitettuun rahamäärään, vaan saatu hyöty kasvaa vähitellen loivemmin voittosummaa kasvatettaessa. Tällaista päätöksentekijää kutsutaan riskejä vältteleväksi. Vastaavasti päätöksentekijä, joka on valmis ottamaan suuren riskin suuremman voittosumman takia, kutsutaan riskihakuiseksi.


title: Päätösteoria

text: Päätösteoriaa voidaan soveltaa taloustieteessä, teknisessä suunnittelussa, lääketieteessä ja muilla aloilla joissa tehdään päätöksiä joihin liittyy riskejä. Päätösteoriaan ja siihen liittyviin peliteoriaan ja riskianalyysiin kohdistui suurta kiinnostusta kylmän sodan aikaan, jolloin suurvallat halusivat välttää tuhoisan ydinsodan joutumatta silti joustamaan liikaa vastapuolen vaatimuksiin.


title: Verisovitus

text: Verisovitus (engl. "blood atonement") on myöhempien aikojen pyhien liikkeen historiaan kuuluva, kiistelty teologinen ajatus, jonka mukaan Kristuksen sovitusuhri ei riitä sovittamaan raskaita syntejä, kuten murhaa tai aviorikosta, vaan niiden sovitukseksi on välttämätöntä, että synnintekijän veri vuodatetaan maahan. Myöhempien Aikojen Pyhien Jeesuksen Kristuksen Kirkon 2. presidentti Brigham Young samoin kuin eräät hänen neuvonantajistaan opettivat kyseistä opetusta erityisesti vuosien 1856-1858 mormonireformaation aikana.


title: Verisovitus

text: Brigham Youngin mukaan on olemassa niin raskaita syntejä, ettei Jeesuksen Kristuksen sovitustyö Golgatalla riitä niitä sovittamaan. Hänen mukaansa kyseisiin synteihin syyllistynyt, jos hän kykenisi näkemään oman tilansa, antaisi mieluummin oman verensä vuotaa maahan ja nousta sieltä Herralle suloiseksi tuoksuksi, kuin menisi kadotukseen. Brigham Young perusti ajatuksensa ilmeisesti Jeesuksen sanaan, jonka mukaan kaikki muut synnit voidaan ihmiselle antaa anteeksi, paitsi syntiä Pyhää Henkeä vastaan, jota ei anneta anteeksi tässä eikä tulevassa elämässä (Matteuksen evankeliumi 12:31). Youngin mukaan "synti Pyhää Henkeä" vastaan merkitsi uskovan kristityn tieten tahtoen tekemää raskasta syntiä, kuten murhaa tai aviorikosta. Koska kristitty on tehnyt syntinsä tietäen rikkovansa raskaasti Jumalan tahtoa vastaan, ei Kristuksen sovitustyö enää riitä sovittamaan niitä. Tässä kohtaa Young lähestyi katolisen kirkon ajatusta kuolemansynnistä. Katolisen kirkon opetuksen mukaan kuolemansyntiin kuuluu vakava asia, asian täysi tuntemus sekä vapaa tahto synnintekoon. Tällainen vakava synti erottaa ihmisen Jumalan armon yhteydestä, ja kuollessaan kuolemansynnin tilassa ihminen joutuu kadotukseen. Katolisen käsityksen mukaan tosin Kristuksen sovitusuhri on sovittanut myös kuolemansynnit, mutta päästäkseen takaisin armon tilaan ihmisen tulee tehdä parannus ja saada sakramantaalinen anteeksianto ripin sakramentissa. Youngin mukaan raskaistakin synneistä voi saada sovituksen, mikäli synnintekijä luopuu omasta elämästään ja uhraa sen Herralle.


title: Verisovitus

text: Verisovitus ei ollut koskaan käytössä virallisesti, eli kirkon tai Utahin territorion virkamiehet eivät panneet sitä toimeen. On kuitenkin esitetty tapauksia, joissa synnintuntoon tullut synnintekijä on itse halunnut turvautua verisovitukseen, joka itse surmaten itsensä tai pyytäen jotakuta läheistään surmaamaan itsensä. Kyseisten tapausten varma todentaminen on kuitenkin hyvin vaikeaa.


title: Verisovitus

text: Youngin aikana esitettiin ajatus, jonka mukaan verisovitus otettaisiin käyttöön kun kirkon jäsenet olisivat perustaneet maan päälle teodemokratian eli teokraattisesti muokatun demokratian. Tällöin synnintekijän saama kuolemantuomio ei perustuisi kostolle vaan halulle auttaa häntä pelastumaan. Usein on myös esitetty, että Utahissa vuoteen 2004 käytössä ollut teloitustapa ampuminen - kuolemaantuomittu sai valita sen tai myrkkyruiskeen välillä - olisi perustunut ajatukseen verisovituksesta. Tämä ei kuitenkaan ole selvää, koska ampuminen oli käytössä myös useissa muissa Yhdysvaltain osavaltioissa.


title: Verisovitus

text: Nykyinen MAP-kirkko esittää yleensä, että kyseessä oli presidentti Brigham Youngin esittämä teologinen spekulaatio, joka ei sitonut kirkkoa tai sen jäseniä. Vuonna 1978 eräs tuon ajan johtavista mormoniteologeista, Bruce R. McConkie, otti virallisesti etäisyyttä verisovitusopista ja totesi, ettei se ole kirkon opetuksen mukaista. Myöhemmin myös kirkon ensimmäinen presidenttikunta yhtyi McConkien ajatykseen. Sitä vastoin eräät pienemmät mormonifundamentalistien liikkeeseen kuuluvat yhteisöt opettavat sitä edelleen.


title: Voulpaix

text: Voulpaix on Ranskan kunta Aisnen departementissa Pohjois-Ranskassa. Kunnassa on arviolta 416 asukasta (vuonna 2013) ja sen pinta-ala on 11,55 neliökilometriä.


title: Rein Taaramäe

text: Rein Taaramäe (s. 24. huhtikuuta 1987 Tartto) on virolainen maantiepyöräiljä. Hän aloitti ammattilaisuransa 2008, ja edusti Cofidis-tallia vuoteen 2014. Kaudella 2015 hän kilpaili Astana Teamissä, 2016–2017 Katjuša-joukkueessa ja vuodesta 2018 alkaen Direct Énergiessä.


title: Rein Taaramäe

text: Taaramäe voitti GP Ouest-France -kilpailun nuorten sarjan vuonna 2006. Seuraavana vuonna hän voitti Circuit des Ardennes -kilpailun neljännen etapin ja saavutti hopeaa alle 23-vuotiaiden EM-kilpailujen aika-ajossa Sofiassa. Vuonna 2008 hän voitti Tour de l'Avenir -kilpailun kuudennen osuuden sekä kaksi etappia GP du Portugal -kilpailussa.


title: Rein Taaramäe

text: Taaramäe voitti vuonna 2009 Baskimaan ympäriajon mäkikilpailun ja sijoittui kolmanneksi Tour de Romandien kokonaiskilpailussa. Hän voitti Viron mestaruuden sekä aika-ajossa että maantieajossa. Elokuussa hän voitti Tour de l'Ain -ajon kokonaiskilpailun ja viidennen etapin. Vuonna 2010 hän sijoittui kolmanneksi Katalonian ympäriajossa.


title: Rein Taaramäe

text: Taaramäe sijoittui Pariisi–Nizza-ajon 2011 kokonaiskilpailussa neljänneksi ja voitti nuorten kilpailun. Critérium Internationalissa hän oli kolmas. Hän voitti Viron aika-ajomestaruuden. Ranskan ympäriajossa hän sijoittui 11:nneksi ja nuorten kilpailussa toiseksi. Espanjan ympäriajossa 2011 hän voitti 14. etapin.


title: Rein Taaramäe

text: Taaramäe sijoittui Vuelta a Andalucían kokonaiskilpailussa toiseksi 2012. Hän voitti Viron-mestaruuden aika-ajossa 2012 ja maantieajossa 2013. Hän voitti Turkin ympäriajossa 2014 kolmannen etapin ja sijoittui kokonaiskilpailussa toiseksi. Hän voitti samana vuonna Tour du Doubs -kilpailun.


title: Rein Taaramäe

text: Taaramäe voitti 2015 Vuelta a Murcia -kilpailun sekä Vuelta a Burgosin ja Arctic Race of Norwayn kokonaiskilpailut. Richmondin MM-kilpailuissa hän oli maantieajossa neljästoista.


title: Rein Taaramäe

text: Taaramäe voitti Italian ympäriajossa 2016 vuoristossa ajetun 20. etapin 52 sekunnin erolla Darwin Atapumaan. Muutama viikko myöhemmin hän voitti kokonaiskilpailun ja toisen etapin Slovenian ympäriajossa. Vuonna 2018 hän sijoittui Ranskan ympäriajossa kymmenennellä etapilla kolmanneksi ja Coppa Agostoni -kilpailussa toiseksi.


title: Gunnar Domeij

text: Gunnar Domeij (s. 18. elokuuta 1976) on ruotsalainen salibandymaalivahti. Hän saavutti salibandyn maailmanmestaruuden vuosina 2004 ja 2006.


title: Gunnar Domeij

text: Vuoden 2006 MM-kisojen jälkeen Domeij oli valmis lopettamaan uransa kauteen 2005–2006, mutta teki paluun pelikentille siirtyessään helmikuussa 2007 1-divisionassa pelaavaan Örnsköldsvikiin. Hän vietti seurassa yhteensä kaksi kautta, jonka jälkeen Domeij siirtyi takaisin Ruotsin pääsarjaan tammikuussa 2010 Umeån riveihin.Henkilökohtaiset


title: Suippopyrstöpeippo

text: Suippopyrstöpeippo ("Poephila acuticauda") on Australiasta kotoisin oleva loistopeippoihin kuuluva varpuslintu. Laji on myös suosittu lemmikkilintuna.


title: Suippopyrstöpeippo

text: Kooltaan suippopyrstöpeippo on noin 17 cm. Suippopyrstöpeipon pää on väriltään sinertävän harmaa. Päässä on nokasta silmiin ulottuva musta juova. Nokka on keltainen tai punainen. Selkä ja vatsa ovat vaaleanpunertavan ruskeat. Kurkussa on musta alue. Ylä- ja alaperät ovat valkoiset ja alaperässä kulkee alaspäin suippeneva leveä musta pystyraita. Pyrstö on musta ja kaksi keskimmäistä höyhentä ovat pidentyneet. Koirassuippupyrstöpeipon kurkun musta alue on hieman suurempi kuin naaraalla, mutta sukupuolet muistuttavat niin paljon toisiaan, että tämäkään ei aina riitä määrittämään linnun sukupuolta.


title: Suippopyrstöpeippo

text: Suippopyrstöpeippoa tavataan alueelta, joka ulottuu Länsi-Australian osavaltiosta Fitzroy River-joelta Carpentarianlahdelle Queenslandin osavaltioon. Lajin luontaiset elinympäristöt ovat kuivat savannit, joilla voi kasvaa myös eukalyptuspuita.


title: Suippopyrstöpeippo

text:
Suippopyrstöpeipot elävät pieninä ryhminä, joissa yksittäiset parit pysyvät lähellä toisiaan. Pesimäaika on sadekaudella. Pesän laji rakentaa puuhun ruohoista, kasvien kuiduista ja höyhenistä. Naaras munii pesään viidestä kuuteen munaa. Hautominen kestää noin kaksi viikkoa ja poikaset poistuvat pesästään noin kolmen viikon kuluttua kuoriutumisestaan Vanhemmat ruokkivat poikasiaan hyönteisravinnolla.
Suippopyrstöpeippojen ravinto koostuu pääasiassa heinien, kuten "Eragrostis"-suvun lajien, siemenistä. Ruokansa lintu etsii maasta. pesimäkaudella suippopyrstöpeipot kuitenkin vaihtavat ravinnokseen lähes pelkästään muurahaiset ja termiitit.


title: Suippopyrstöpeippo

text: Suippupyrstöpeipot vaativat suurikokoisen häkin. Yhdessä häkissä ei kannata pitää useampaa kuin yhtä suippopyrstöpeippoparia, koska parien välille voi tulla kiivaita taisteluita. Muiden peippolajien kanssa linu kuitenkin tulee hyvin toimeen lukuun ottamatta sen lähisukulaisia naamioseeprapeippoa ("Poephila personata") ja nyökyttäjäpeippoa ("Poephila cincta").


title: Suippopyrstöpeippo

text: Suippopyrstöpeipot voivat pesiä, joko itse rakentamaansa ruohopesään tai käyttää hyödykseen pesintälaatikkoa. Lajia ruokitaan esimerkiksi hirssin siemenillä. Poikasille on tarjolla oltava esimerkiksi hyönteisten toukkia tai matoja.


title: Mahé

text: Mahé on Seychellien suurin saari (155 km²). Se on 25 km pitkä. Mahélla sijaitsee Seychellien pääkaupunki Victoria ja Seychellien taloudellinen keskus. Saaren asukasluku on 80 000 asukasta, mikä on 90 % koko valtion väkiluvusta. Saari on saanut nimensä ranskalaisesta Bertrand-François Mahé de La Bourdonnais’n mukaan, joka toimi kuvernöörinä Mauritiuksella. Valtaosa väestöstä on keskittynyt saaren itäisille ja pohjoisille osille. Saaren kansainvälinen lentoasema avattiin vuonna 1971. Mahélla on yli 75 hiekkarantaa, ja lisäksi se on myös vuoristoinen. Sen korkein kohta on Morne Seychellois, 905 m.


title: Dipsochelys

text: Dipsochelys on maakilpikonnien heimoon kuuluva suku. Sen kuudesta lajista kolme on kuollut sukupuuttoon. Aikaisemmin osa suvun lajeista liitettiin sukuun "Geochelone" ja mukaan kelpaamattomat sukuun "Aldabrachelys". Madagaskarilla eläneet kaksi lajia ovat mitä ilmeisimmin kuolleet sukupuuttoon 1000-luvulla. Lajeja tavataan nykyisin alkuperäisinä vain Seychelleillä, kaksi on säilynyt vain vankeudessa ja yksi on vaarantunut.


title: Lorna Luft

text: Lorna Luft (s. 21. marraskuuta 1952 Santa Monica, Kalifornia, Yhdysvallat) on yhdysvaltalainen näyttelijä ja Emmy-ehdokas. Hänet tunnetaan muun muassa minisarjasta "" (2001) ja televisiosarjoista "Sheriffi McCloud", "Trapper John, M.D.", "Murhasta tuli totta" ja "Caroline". Luft esiintyy nykyisin keskusteluohjelmamassa "Loose Women", jossa hän on ollut mukana vuodesta 2004.Luft on ollut kaksi kertaa naimisissa. Ensin hän oli naimisissa Jake Hookerin kanssa vuodet 1977–1993. Nykyisin hän on naimisissa Colin Freemanin kanssa. Hänellä on kaksi lasta Hookerin kanssa. Luft on näyttelijä Judy Garlandin tytär, hänen isänsä oli näyttelijä Sidney Luft.


title: Tyyli

text: Tyyli on taiteilijan, esittäjän, tietyn ajan, koulukunnan tai jonkin muun senkaltaisen omaleimainen ilmaisu- tai esitystapa. Käsitteellä viitataan myös sellaiseen perustuvaan taidetuotteen tai -esityksen yhtenäiseen omaleimaisuuteen, tai sellaisena ilmenevään makusuuntaan, tyylisuuntaan.


title: Tyyli

text: Tyyli voi olla merkkijärjestelmä, jota käytetään merkityksen parantamiseksi, lisäämiseksi tai nostattamiseksi missä tahansa taiteessa tai mediumissa. Jokaisella taideteoksella on merkitys, ikonografia ja sille ominaiset piirteet. Veistoksessa niitä voivat olla se tapa, jolla marmori on leikattu tai kiillotettu, piirustuksessa kynään tai liidun käsittelytapa viivan ja muodon tekemiseksi, tai rakennuksessa osien ja massojen tietty yhdistelmä.


title: Tyyli

text: Taidehistoriallisen käsityksen mukaan taideteokset voidaan ryhmitellä tyyliominaisuuksien mukaan, jotta sellaiset teokset, joita ei ole signeerattu, voidaan osoittaa eli attribuoida jonkun henkilön tekemäksi niiden yhteisten ominaisuuksien takia. Aikakausila tai jopa mailla voidaan osiottaa olevan yhteisiä piirteitä, jotka mahdollistavat tunnistamattomien taideteosten osoittamisen kuuluvaksi maahan, aikakauteen tai koulukuntaan, tai jopa jollekin taiteilijalle.


title: Tyyli

text: Jos tyylin ominaisuuksia ei voitaisi käsitellä tällä tavoin, taidehistoria olisi melko olematonta, koska silloin tiede rajoittuisi signeerattujen, luotettavan autenttisuuden tai provenienssin omaaviin teoksiin, eivätkä mitkään näistä tekijöistä huomioisi kaikkien ihmisten taipumusta lisätä ymmärtämystään luokittelemalla aineistoa.


title: Tyyli

text: Sana tyyli juontuu alun perin kirjoitus- tai piirustustikkua tarkoittavasta sanasta stylus. Roomalaisessa retoriikassa sillä kuvattiin jonkin aiheen esitystapaa ja tässä mielessä se omaksuttiin runouden, musiikin ja taiteen käsitteistöön. Keskiajalla "stilus" tarkoitti myös käytös- ja elämäntapoja, samalla tavalla kuin nykyisin puhutaan elämäntyylistä. Käsitettä alettiin soveltaa kuvataiteisiin 1500-luvulla Italiassa, jossa tyyli saattoi viitata taiteilijan persoonalliseen tekotapaan. Tyyli tarkoitti taiteilijan persoonallista, suurenmoista ja esimerkillistä ominaisuutta. Vastaava termi oli myös "maniera". Tämä käsitys tyylistä taiteilijan persoonallisena tekotapana, "käsialana" on monesti haluttu liittää nerouteen.


title: Tyyli

text: Antiikin tutkija J.J. Winckelmann (1717–1768) toi tyylin käsitteeseen uuden ulottuvuuden 1700-luvun lopulla. Hän liitti tyylin kokonaisiin historiallisiin aikakausiin, epookkeihin ja kansakuntiin, eikä vain yksittäiseen taiteilijaan. Tyylin käsite alkoi palvella myös historian tulkintaa. Tyylihistoria oli 1800-luvulla taidehistoriassa keskeinen, kun taidehistorioitsijat tunnistivat ja erittelivät tyylilajeja ja tyyliperiodeja, kansallisia tyylejä ja niiden alatyylejä ja koulukuntia kasvitieteilijöiden tavoin. Käsitys evoluutiosta omaksuttiin tyylilajeihin darwinismista, jossa omaksuttiin käsitys kustakin tyylistä, joka noudatteli vääjäämätöntä kehitystä kasvuvaiheesta loistokauteen ja rappioon.


title: Tyyli

text: Kasvanut tietoisuus tyyleistä johti käytännön sovellutuksiin kertaustyyleinä sisustustaiteessa ja arkkitehtuurissa. 1800-luvun lopussa tyylistä tuli yleinen tulkintametodi, joka kattoi kaikki tietyn aikakauden ja alueen taiteet ja joskus jopa kaikki kulttuurin alueet. Muun muassa Alois Rieglin (1858-1905) ja Heinrich Wölfflinin (1864–1945) vastakohtiin perustuvat tyylitunnusmerkit viittasivat teoksen muoto-ominaisuuksiin. Vapautuminen normatiivisista makukäsityksistä tapahtui samaan aikaan modernismin, modernin arkkitehtuurin ja abstraktin taiteen esiintulon kanssa.


title: Tyyli

text: Tyylihistoriaa alettiin arvostella, koska väitettiin, että se yksinkertaistaa ja pinnallistaa historiallisia ilmiöitä, lyö leimoja ja kiinnittää huomiota liiaksi muoto-ominaisuuksiin. Tyylihistorian käsitettä on pyritty laajentamaan ja tulkitsemaan uusilla tavoilla, jotka ottaisivat paremmin huomioon myös taideteoksen sisällön. 1900-luvun taidehistorioitsijat ovat selittäneet tyyliä tavoiksi ja menetelmiksi, joilla taiteilija tai ryhmä taiteilijoita hahmottaa ajatus- ja tunnesisältöjä.


title: Brian True-May

text: Brian True-May on englantilainen tuottaja. Hän on tuottanut televisiosarjoja "Midsomerin murhat", "Totuus ei pala" ja "Ultimate Force". Hän on tuottanut myös elokuvan "The Vacillations of Poppy Carew" (1995).


title: Sulanviirikaija

text: Sulanviirikaija ("Prioniturus verticalis") on Filippiineillä elävä uhanalainen kaijalaji.


title: Sulanviirikaija

text: Sulanviirikaija on noin 35 cm pitkä. Aikaisemmin sen katsottiin olevan vuoriviirikaijan alalaji. Kuten kaikilla viirikaijoilla, on silläkin pidentyneet keskimmäiset pyrstösulat, joiden päässä on ikään kuin lusikka tai lasta. Sen höyhenpuku on pääosin vihreä, alapuolelta vaaleamman kellanvihreä. Myös naama on vihreä, päälaki on sininen ja sen keskellä on punainen laikku. Pidentyneet pyrstösulat ovat mustat ja sinikiiltoiset. Sukupuolet ovat muuten samannäköisiä mutta naaraalta puuttuu päälaen punainen laikku. Nokka on vaalean siniharmaa ja kärjestä valkoinen, iiris tummanruskea ja jalat siniharmaat. Nuori lintu muistuttaa naarasta mutta siltä puuttuvat pyrstösulkien "lusikat".


title: Sulanviirikaija

text: Sulanviirikaija elää Filippiinien lounaisosassa Jolon saaristossa, jossa sitä on tavattu kuudella saarella. Sen populaatio on kooltaan 250–1 000 yksilöä. Laji on ollut aikaisemmin yleinen, mutta on nykyisin erittäin uhanalainen. Taantumisen pääasiallisina syinä ovat lähes täydellinen metsien hävitys ja istuttaminen öljypalmulle, sekä asutuksen ja maanviljelyn suunnittelematon kasvu.


title: Sulanviirikaija

text: Laji elää vain alavien maiden metsissä, myös mangrovemetsissä, mutta ei ihmisasutuksen tuntumassa.


title: Sulanviirikaija

text: Pesintä tunnetaan puutteellisesti. Pesä on puun tai kannon kolossa.


title: Sulanviirikaija

text: Sulanviirikaija syö ainakin hedelmiä.


title: Larsmo Bollklubb

text: Larsmo Bollklub eli LBK on jalkapalloseura Luodon kunnasta Pohjanmaan maakunnasta. Seuran miesten edustusjoukkue pelaa kaudella 2018 Nelosessa.


title: Larsmo Bollklubb

text: Larsmo Bollklubb perustettiin vuonna 1952. Seura pelasi ensimmäisen kerran III divisioonassa kaudella 1970, mutta putosi saman tien nelosvisioonaan, kuten kävi myös toisella Kolmosen kaudella 1973. Seura pelasi kolmosdivisioonassa jälleen kaudella 1978 sijoittuen lohkossaan kolmanneksi. Seuraavana vuonna LBK voitti lohkonsa ja kukistettuaan karsintaottelussa Rovaniemen Pallon nousi II divisioonaan.


title: Larsmo Bollklubb

text: LBK jäi historiansa toistaiseksi ainoalla kakkosen kaudellaan 1980 lohkonsa viimeiseksi saaden kauden aikana vain kuusi pistettä. Seuraavat kaksi kautta joukkue pelasi kolmosdivisioonassa, kunnes putosi neljänteen divisioonaan. Sittemmin joukkue putosi aina viidenteen divisoonaan saakka. Parinkymmenen vuoden tauon jälkeen LBK pelasi jälleen Kolmosessa kausilla 2002 ja 2003. Suomen Cupissa seura on edennyt parhaimmillaan viidennelle kierrokselle 1983.


title: Larsmo Bollklubb

text: Naisten jalkapallotoiminta alkoi LBK:ssa vuonna 1974. Seura nousi aluesarjasta I divisioonaan kevään 1988 karsinnoissa. Vuonna 1989 LBK sijoittui I divisioonan pohjoislohkossa toiseksi ja seuraavalla kaudella kolmanneksi. Naisten joukkueen toiminta jouduttiin kuitenkin lopettamaan taloudellisista syistä 1991.


title: Landric

text: Landric tai Landeric (k. 613) oli Neustrian major domus noin 604–612. Landric tuki Neustrian kuningatar Fredegundaa tämän taistelussa Austrasian Brunhildea vastaan. Vuonna 592 hän taisteli Brinnacumissa Brunhilden poikaa, Austrasian ja Burgundin kuningas Kildebert II:sta vastaan. Landricin seuraaja major domuksen virassa oli Gundoland. Landric ja Gundoland olivat ilmeisesti veljeksiä.


title: LBK

text: LBK voi tarkoittaa seuraavia jalkapallaseuroja:


title: Abraham Thauvonius

text: Abraham Thauvonius (1622-21. tammikuuta 1679) toimi Viipurin piispana 1672 alkaen. Viipurin piispana hän harrasti sikäläisen lukion vaurastuttamista. Aiemmin hän oli tehnyt uran ensin luonnontiedon sitten teologian professorina Turun yliopistossa.


title: Abraham Thauvonius

text: Abraham Thauvoniuksen äiti Katariina oli Juustenien viipurilaista porvarissukua , kun taas isä, Halikon rovasti Georg Thauvonius, kuului Länsi-Uudenmaan Karjalohjalla vaikuttaneeseen talonpoikaissukuun, jonka alkuperäinen suomalainen nimi oli Tavia. Kummankin suvun edustajat ylenivät jo varhain papillisella uralla. Kirkkohistoriankin kannalta huomionarvoinen yhtymäkohta on se, että kun Paulus Juusten oli Viipurin hiippakunnan ensimmäinen piispa, hänen pojantyttären poikansa Abraham Thauvonius toimi saman piispanviran haltijana runsaat sata vuotta myöhemmin.


title: Abraham Thauvonius

text: Saatuaan Halikon pappilassa kotiopettajilta sivistyksen ensi alkeet Thauvonius lähti 12-vuotiaana kouluun, jossa hänen mainitaan menestyneen kaikkia muita oppilaita paremmin. Päätettyään koulunsa Turussa 1639 hän kirjoittautui 15.7.1641 tasan vuotta aikaisemmin käyttöön vihityn Turun akatemian opiskelijaksi. Muutamaa vuotta myöhemmin nuorukainen siirtyi kuitenkin Tarton yliopistoon, jossa hän valmistui maisteriksi 1647. Samoihin aikoihin Thauvonius nai Tallinnan piispan Joakimin tyttäreen Beataan, ja kun häät oli pidetty kesäkuussa 1648, hän toimi appensa kutsusta jonkin aikaa Tallinnan lukion lehtorina.


title: Abraham Thauvonius

text: Kun Turun akatemian ensimmäinen fysiikan ja kasvitieteen professori Georgius Alanus siirtyi teologiseen tiedekuntaan, yliopiston konsistori etsi lokakuussa 1648 hänelle seuraajaa. Kolmen ehdokkaan joukosta pätevimmäksi katsottiin Thauvonius, ja hän saikin nimityksen tähän virkaan 1649. Samana vuonna hänestä tuli tuomiokapitulin jäsen ja muutaman vuoden kuluttua Liedon kirkkoherra. Tuohon aikaan Turun akatemian luonnontieteen professorin tehtävänä oli luennoida hyväksyttyjen oppikirjojen mukaan yleistä luonnontiedettä Aristoteleen ja hänen seuraajiensa pohjalta, perehdyttää opiskelijat kasvitieteeseen sekä selittää heille ihmisruumiin osat. Opetusvelvollisuuden lisäksi professorien tuli julkaista ja ohjata akateemisia väitöskirjoja ahkeruutensa todistamiseksi. Thauvonius ottikin luonnontutkijan virkansa vakavasti, sillä hänen professorikaudellaan 1649 - 1659 Turun akatemian kirjapainosta ilmestyi kaikkiaan 28 hänen johdollaan laadittua väitöskirjaa, joiden aiheet tavalla tai toisella liittyivät luontoon ja sen ilmiöihin sekä käsityksiin eliöiden synnystä. Thauvoniuksen julkaisuista ensimmäinen oli 1649 painettu, neljää alkuainetta käsittelevä fysikaalinen tutkielma De elementis in genere et specie. Tämän jälkeen seurasi monia muita vihkosia, joissa esitetty maailmankuva heijasteli Aristoteleen, Galenoksen ja Wittenbergin yliopistossa 1600-luvun alussa vaikuttaneen lääkäri Daniel Sennertin oppeja. 1654 julkaistussa väitöskirjassa De metallis neljää alkuainetta (maa, ilma, tuli, vesi) vastaa kolme kemiallista prinsiippiä eli makuun vaikuttava suola, hajua antava rikki ja kappaleita hajottava elohopea. Näitä pidettiin metallien tärkeimpinä ainesosina. Yksi seuraavana vuonna ilmestyneitä akateemisia tutkielmia oli nimeltään De monstris (Hirviöistä), jossa käsiteltiin erilaisia luonnon ihmeellisyyksiä. Kysymykseen, ovatko esimerkiksi vedenneidot, vuorenpeikot, tonttu-ukot ja sokeat koiranpennut hirviöitä, vastattiin kielteisesti.


title: Abraham Thauvonius

text: Monien muiden filosofisen tiedekunnan professorien tavoin myös Thauvonius tähtäsi teologian professuuriin, joka tarjosi paremmat palkkaedut. Tiedekunnassa tuli tilaa, kun Thauvoniuksen lanko Nicolaus Nycopensis siirtyi 1658 teologian toisen professorin virasta Viipurin piispaksi. Niinpä Thauvonius sai seuraavana vuonna nimityksen Turun akatemian teologian kolmanneksi professoriksi. Pian tämän jälkeen hän yleni toiseksi professoriksi ja Räntämäen eli nykyisen Maarian seurakunnan kirkkoherraksi. Turun edustajana hän osallistui Göteborgin valtiopäiville 1660. Professorin akateeminen ura sai uutta loistokkuutta ja arvonantoa, kun piispa Johannes Gezelius vanhempi vihki 43-vuotiaan Thauvoniuksen 7.6.1665 yhden miehen promootiossa juhlallisesti teologian tohtoriksi. Sinänsä Thauvoniuksen tieteellinen julkaisutoiminta jäi teologian alalla varsin vaatimattomaksi, sillä kahdeksan vuotta kestäneellä professorikaudellaan hän kirjoitti vain kaksi väitöskirjaa. Näistä ensimmäinen tarkastettiin vain kaksi viikkoa tohtoripromootion jälkeen eli juhannuksen tienoilla 1665. Tässä 16-sivuisessa vihkosessa pohdittiin ihmisen alkuperäistä tilaa ja luonnon merkitystä Jumalan tuntemisen kannalta. Saman vuoden joulukuussa ilmestyi toinen, yhtä suppea julkaisu, jossa selviteltiin teologian luonnetta. Reijo Pitkärannan mukaan Teologisessa tutkimuksessa Thauvonius edusti raamatullis-käytännöllistä suuntausta vastakohtana luterilaisen puhdasoppisuuden ankarimman linjan edustajille ja synkretisteille.


title: Abraham Thauvonius

text: Thauvoniuksen virkauralla tapahtui uusi käänne 1667, kun hänet nimitettiin Narvan superintendentiksi. Astuttuaan virkaan hän sai Ruotsin huomattavimmilta valtaneuvoksilta kirjeen, jossa häntä pyydettiin 12-vuotiaan kruununprinssi Kaarle XI:n uskonnonopettajaksi. Kiireisiinsä vedoten Thauvonius kuitenkin kieltäytyi kutsusta. Abraham Thauvonius oli 50-vuotias, kun kuningas nimitti hänet 1672 Viipurin hiippakunnan piispaksi. Viran ensimmäinen hoitaja oli ollut hänen isoisänsä isä Paulus Juusten vuosina 1554 - 1563. Hiipan Thauvoniukselle antoi Ruotsin arkkipiispa Lars Stigzelius Uppsalan tuomiokirkossa. Virkaa hoitaessaan Thauvonius oli toimelias ja pyrki edistämään valtakunnan itäisten osien kirkollisia oloja sekä Viipurin lukion toimintaa. Tämän opinahjon kohentamiseksi ja korjaamiseksi hän oli jo Uppsalan-matkansa aikana anonut kuninkaalta varoja. Thauvonius osallistui myös vuoden 1675 valtiopäiville. Taitavaksi filosofiksi ja väittelijäksi luonnehdittu Abraham Thauvonius kuoli elettyään 57 vuotta. "Elämästään hän uhrasi 30 vuotta oppineiden yhteisön, Jumalan kirkon ja isänmaan suureksi hyödyksi" (Stiernman).


title: Abraham Thauvonius

text: Thauvoniuksen puoliso Beata Iheringia oli elossa vielä 1690. Pariskunnan lapset:


title: Jussi Wickström

text: Jussi Wickström (s. 4. toukokuuta 1983) on suomalainen kitaristi. Hän soittaa kitaraa suomalaisessa viikinki- ja folkmetalliyhtyeessä Turisas. Yhtyeen ensimmäisellä albumilla "Battle Metalilla" Wickström soitti myös bassoa ja kontrabassoa.


title: Euroliiga 2008–2009 Final Four

text: Euroliiga 2008–2009 Final Four oli Euroliiga 2008–2009 kauden viimeinen osa, jossa neljä joukkuetta kilpailivat toisiaan vastaan. Ensimmäisenä pelipäivänä pelattiin semifinaalit ja toisena pelipäivänä pelataan pronssipeli ja finaali. Pelit pelattiin 1. toukokuuta ja 3. toukokuuta. Kaikki pelit pelattiin Berliinissä sijaitsevassa O2 Worldissa. Finaaliottelussa Panathinaikos BC voitti CSKA Moskovan.


title: Euroliiga 2008–2009 Final Four

text: Final Four televisioitiin 171 massa, jolloin se tavoitti noin 1,7 miljardia taloutta. Kahden kreikkalaisjoukkueen kohtaamiseen oli varauduttu 650 järjestysmiehellä ja 600 poliisilla. Kreikasta tulleita faneja arvitoitiin tulevan jopa 5000 ensimmäiseen peliin, jonka takia muun muassa kolikkojen käyttö oli kokonaan kiellettyä hallin sisäpuolella. Berliinissä järjestettiin samanaikaisesti vuosittainen vasemmiston mielenosoitus ja maassa juhlittiin työläisten päivää.


title: Euroliiga 2008–2009 Final Four

text:
6. toukokuuta Euroliiga aloitti käsittelyn Panathinaikosin toiminnalle finaaleissa. Rikkomuksiin kuuluivat muun muassa tuomareihin kohdistuneet aggressiot ja solvaaminen, Euroliigan henkilökunnan herjaaminen ja peliareenaan kohdistuneet vahingonteot.
Kesäkuussa 2009 Euroliiga langetti Panathinaikosille 150 000 euron sakot, sekä CSKA Moskovalle 6 000 euron sakot finaalin tapahtumista.


title: Euroliiga 2008–2009 Final Four

text: O2 World on ALBA Berlinin ja Eisbären Berlinin kotihalli. Hallin rakennustyöt aloitettiin vuonna 2005 ja se valmistui vuonna 2008. Areenan katsojakapasiteetti on koripallopeleissä 14 800, mutta Final Fourissa se oli vain 13 238.


title: Euroliiga 2008–2009 Final Four

text: "* Joukkueiden kolme parasta pistemiestä merkitty. Pisteiden lisäksi levypallot on merkitty."


title: Suomen elokuvateatteriliitto

text: Suomen elokuvateatteriliitto – SEOL ry (, ) on vuonna 1938 perustettu elokuvateatterialan etujärjestö. Se on Suomen Filmikamari ry:n jäsen.


title: Suomen elokuvateatteriliitto

text: Yhdistyksen tarkoituksena on toimia julkista elokuvateatteritoimintaa harjoittavien yksityisten ja yhteisöjen ammatillisena järjestönä ja valvoa jäsenten yhteisiä etuja ja oikeuksia.


title: Suomen elokuvateatteriliitto

text: Elokuvateatteriliiton hallituksen puheenjohtajana toimii Ismo Määttä (Finnkino Oy) ja varapuheenjohtajana Tarja Piiroinen (Savon Kinot Oy). Toiminnanjohtajana on Tero Koistinen.


title: Suomen elokuvateatteriliitto

text: Yhdistyksen nimi oli vuoteen 1983 saakka "Suomen elokuvateatterinomistajain liitto – Finlands Biografägareförbund ry". Liiton alkuperäisestä nimestä muistuttaa yhdistyksen nimen virallinen lyhenne "SEOL".


title: Rapatti

text: Rapatti oli suomalainen 1990-luvulla toiminut elektronista musiikin sävyistä rap-musiikkia esittävä yhtye. Yhtyeen jäsenet olivat Kristian Maukonen, Jari "Numi" Nummelin ja Antero "Antsa" Rönkä.


title: Rapatti

text: Yhtye syntyi, kun Maukonen oli viettämässä iltaa Nummelinin ja Rönkän kanssa. He päättivät tehdä demon, jonka lähettivät muutamalle levy-yhtiölle. He tekivät lopulta levytyssopimuksen Columbia Recordsin kanssa. Esikoisalbumi "Egotrippi" julkaistiin vuonna 1991.


title: Rapatti

text: Seuraavana vuonna ilmestyi toinen studioalbumi "L", jonka julkaisi Poko Records. Vuonna 1993 julkaistiin Johanna Kustannuksen Dr. Jam-levymerkillä vielä minialbumi "Dingo Esque", joka sisälsi coverversioita Dingo-yhtyeen kappaleista.


title: Annika Billstam

text: Annika Billstam (s. 8. maaliskuuta 1976) on ruotsalainen suunnistuksen maailmanmestari. Seuratasolla hän edustaa IFK Lidingöä. Aikaisemmin hän on edustanut OK Linneä ja Järfälla OK:ta.


title: Annika Billstam

text: Ensimmäisissä MM-kilpailuissaan Kiovassa 2007 Billstam saavutti viestihopeaa joukkuetovereinaan Emma Engstrand ja Helena Jansson. Keskimatkalla hän sijoittui 30:nneksi. Seuraavana vuonna Olomoucin MM-kilpailuissa hän sai pitkällä matkalla ja viestissä pronssia. Viestijoukkueessa hänen kanssaan juoksivat Sofie Johansson ja Helena Jansson. Miskolcin MM-kilpailuissa 2009 Billstam kilpaili vain pitkällä matkalla ja sijoittui 11:nneksi. Trondheimin MM-kilpailuissa 2010 hän sijoittui viidenneksi keskimatkalla ja 11:nneksi pitkällä matkalla sekä saavutti viestissä pronssia. Savoien MM-kilpailuissa 2011 hän voitti kultaa pitkällä matkalla lähes 4,5 minuutin erolla tšekki Dana Brožkováan. Lisäksi Billstam sai pronssia viestissä ja sijoittui yhdeksänneksi keskimatkalla. Lausannen MM-kilpailuissa 2012 hän saavutti hopeaa viestissä sekä pronssia sprintissä ja pitkällä matkalla ja sijoittui keskimatkalla kuudenneksi. Sotkamon MM-kilpailuissa 2013 hän saavutti avausmatkalla sprintissä hopeaa sekä sijoittui keskimatkalla kuudenneksi ja viestissä neljänneksi. Trentinon MM-kilpailuissa Billstam voitti keskimatkan maailmanmestaruuden ja saavutti pronssia Ruotsin viestijoukkueessa.


title: Annika Billstam

text: Suunnistuksen EM-kilpailuissa Billstam saavutti viestipronssia Falunissa 2012. Maailmancupissa hän sijoittui neljänneksi vuosina 2008 ja 2011.


title: Annika Billstam

text: Annika Billstamin avopuoliso on ranskalainen, suunnistuksen moninkertainen maailmanmestari Thierry Gueorgiou.


title: Aku Ankka Jumbo

text: Aku Ankka Jumbo sarjakuvakirjasarja sisältää enimmäkseen Aku Ankoissa ja aikaisemmissa albumeissa julkaistuja sarjoja. Ensimmäinen Aku Ankka Jumbo ilmestyi vuonna 1999. Kirjojen koko on suurempi kuin Aku Ankan taskukirjojen ja kirjojen sivumäärä on 416 sivua.


title: Aku Ankka Jumbo

text: Jumboissa esiintyy myös vähän harvinaisempia sarjoja, kuten Basil Hiiri ja Ankronikka.


title: CO Transports

text: Club Olympique des Transports () on tunisialainen jalkapalloseura, joka perustettiin vuonna 1966. Sen kotistadion on Stade Ali Belhouane, joka sijaitsee Mellassinessa, Tunisissa. Seura on sijoittunut parhaimmillaan toiseksi Tunisian pääsarjassa ollessaan tasapisteissä Espérancen kanssa kaudella 1987–1988. Mestaruus lopulta ratkesi maalieroon. Samalla kaudella se voitti Tunisian cupin voittamalla loppuottelussa Club Africainin.


title: CO Transports

text: Seura sai alkunsa heinäkuussa 1945, kun Mustapha Achour yhdessä ryhmänsä, sekä pyöräilijä Jilani Ben Othmanin ja urheilujohtajan Belhassen Chaarin kanssa perustivat "En-Najah Sportsin". Vuonna 1960 joukkue yhdistyi "El Hilal Sports du Den-Denin" kanssa, jonka myötä uuden seuran nimestä tuli "Club Olympique Tunisien". Kuusi vuotta myöhemmin joukkue yhdistyi jälleen tällä kertaa "Association Sportive des Traminotsin" kanssa, jonka myötä seuran nykyinen nimi "Club Olympique des Transports" sai alkunsa 29. kesäkuuta 1966.


title: CO Transports

text: CO Transports pelasi pitkään 27 vuoden ajan Tunisian pääsarjassa, mutta putosi pian sarjatasoa alemmaksi joukkueen siirtyessä Tunisissa sijaitsevaan Mellassine alueelle. Tunisin aluekunta ei kyennyt enää täyttämään pääsarjan vaatimia ammattilaistason vaatimuksia ja joukkue pudotettiin neljänteen divisioonaan Ligue Amateur 4:een. Kaudella 2007–2008 CO Transports nousi Ligue Professionnelle 3:een.


title: Bodhidharma (yhdistys)

text: Bodhidharma ry on vuonna 1947 perustettu Suomen vanhin buddhalainen yhdistys. Yhdistyksen alkuperäinen nimi oli Buddhismin ystävät - Buddhismens Vänner ry. Bodhidharma ry:n toimintaan kuuluvat buddhalaisuuden opiskelu, mietiskelyharjoitukset, retriittien ja buddhalaisten juhlien järjestäminen sekä yhteisbuddhalainen toiminta Suomessa. Bodhidharma ry kuuluu Suomen Buddhalaiseen Unioniin. Yhdistys pitää myös yllä yhteyksiä maahanmuuttajabuddhalaisten kanssa, kuten thai-yhteisön ja burmalaisten kanssa.


title: Bodhidharma (yhdistys)

text: Bodhidharma ry:n henkisenä ohjaajajana toimii munkki Tae Hye sunim (Mikael Niinimäki). Hänellä on munkkivihkimys useasta eri buddhalaisesta traditiosta. Hän asuu Musang am -nimisessä temppelissä Italiassa.


title: Bodhidharma (yhdistys)

text: Bodhidharma ry:n mietiskelyharjoitus perustuu korealaiseen sŏn (zen) -traditioon. Yhdistyksessä harjoitetaan myös theravada -perinteen mukaisia harjoituksia, esimerkiksi lempeyden mietiskelyä eli mettaa.


title: Bodhidharma (yhdistys)

text: Yhdistys toimii Buddhalainen Keskus Sammon tiloissa Helsingin Hakaniemessä yhdessä neljän muun buddhalaisen harjoitusryhmän kanssa.